Maeka 1 | Yintanɛte Zo Baebolo | Ewiade Fofolɛ Ngilebɛbo\nNdɛnebualɛ mɔɔ tia Samɛlea nee Dwuda (1-16)\nƐtaneyɛlɛ nee atuadelɛ fa ngyegyelɛ ba (5)\n1 Wɔ Dwuda arelemgbunli+ Dwotam,+ Ehaze+ nee Hɛzikaya+ mekɛ zo, Gyihova edwɛkɛ ne rale Maeka*+ mɔɔ vi Molɛhyɛte la ɛkɛ, na ɔnwunle ɛnyelɛzodeɛnwunlɛ mɔɔ fale Samɛlea nee Gyɛlusalɛm anwo la kɛ: 2 “Maanle maanle kɔsɔɔti, bɛdie! O azɛlɛ nee ninyɛne mɔɔ wɔ zo, bɛyɛ ɛnzolɛ,Na bɛmaa Tumivolɛ Awulae Gyihova ɛli daselɛ ɛtia bɛ+—wɔ Gyihova ɛzonlenlɛsua nwuanzanwuanza ne anu lɔ. 3 Ɔluakɛ nea! Gyihova vi ɛleka mɔɔ ɔde la ɔlɛba;Ɔbadwu aze na yeatietia azɛlɛ ye azo ɛzonlenlɛ ɛleka ne mɔ* azo. 4 Awoka ne mɔ baholo wɔ ɔ gyakɛ abo,+Na mbɔnza ne mɔ anu bakpakyekpakyeKɛ wolɛ ndɛlamoa mɔɔ senle ɛha ye,Kɛ nzule mɔɔ bɛwola bɛgua boka senze zo la. 5 Ɛhye mɔ amuala ɛzi ɔlua Gyekɔbo atuadelɛ ne ati,Ɔlua Yizilayɛma ɛtane ne mɔ ati.+ Gyekɔbo atuadelɛ ne a le duzu? Asoo tɛ Samɛlea ɔ?+ Na nienwu a Dwuda ɛzonlenlɛ ɛleka ne mɔ* wɔ a?+ Asoo tɛ Gyɛlusalɛm ɔ? 6 Mebamaa Samɛlea ayɛ suakpole mɔɔ ɛzɛkye,Ɛleka mɔɔ bɛdua vanye la;Mebavuandi* ye awolɛ ne mɔ meagua bɔnza nu,Na meaza ye adiabo ne mɔ meagua zo. 7 Bɛbabubu ye ananze ne mɔ kɔsɔɔti anu azinli azinli,+Bɛbayela ahatualɛ mɔɔ ɔnyianle ye wɔ tuutuubɔlɛ nu la amuala wɔ senle nu.+ Mebazɛkye ye ananze ne mɔ amuala. Ɔluakɛ ɔluale tuutuubɔlɛ zo a ɔnyianle bɛ a,Na eza bɛbava bɛadua tuutuubɔlɛ nwo kakɛ.” 8 Ɛhye ati mebazu alɔbɔlɛ ɛzunlɛ na meali nyane;+Mebagua me gyakɛ aze na mealɛ me nwo zɔ mealua.+ Mebazu alɔbɔlɛ ɛzunlɛ kɛ ɛzonlɛ la,Na meali nyane kɛ soholo la. 9 Ɔluakɛ bɛnrɛhola ye hanlɛ ne ayile yɛ;+Yera dedee yeradwu Dwuda.+ Ye ngyegyelɛ ne ɛdɛlɛ too yeradwu me menli ne anlenkɛ kpole ne anloa, yeradwu Gyɛlusalɛm.+ 10 “Bɛmmabɔ ye nolo wɔ Gate;Bɛmmasu fee. Bɛhundohundo bɛ nwo ɛnwea nu wɔ Bɛte-afela.* 11 O Hyeefɛma, bɛlɛ bɛ nwo zɔ na bɛva nyiane bɛdu bɛvi ɛkɛ. Zeeyanama ɛtɛfindele. Bɛbazu alɔbɔlɛ ɛzunlɛ wɔ Bɛte-yizɛle, na ɔnrɛboa bɛ bieko. 12 Meloma ɛlɛkendɛ mɔɔ le kpalɛ la,Noko ɛtane a vi Gyihova ɛkɛ ɛra Gyɛlusalɛm anlenkɛ kpole ne anloa a. 13 O Leekehyema,*+ bɛva bɛ konle ehwili ne mɔ bɛsosɔ mgbɔnwɔ ne mɔ. Bɛdabɛ a bɛmaanle Zayɔn ara raalɛ ne yɛle ɛtane a,Ɔluakɛ wɔ* nuhua a bɛnwunle Yizilayɛ atuadelɛ ne mɔ a.+ 14 Yemɔti a saa Molɛhyɛte-gate ɛlɛkɔ a ɛbamaa ye ahyɛlɛdeɛ la. Ɛnee Akezebe+ azua ne mɔ le mɛlɛbɛla debie maa Yizilayɛ arelemgbunli. 15 O Malihyaama,+ bɔ zo mɔɔ mebamaa awie mɔɔ bali bɛ nwo zo konim* la ara a.+ Yizilayɛ anyunlunyia ne bara too yearadwu Adulam.+ 16 Bɛkpa bɛ ti na bɛpepɛ bɛ enrinli ɔlua bɛ mra mɔɔ bɛkulo bɛ edwɛkɛ la ati. Bɛkpa bɛ ti kolabekolabe kɛ ɛkpɔtɛ,*Ɔluakɛ bɛva bɛ bɛvi ɛ nwo ɛkɛ bɛhɔ akɛlɛzonlenlɛ nu.”+\n^ Maekeɛle anzɛɛ Maekaya mɔɔ bɛpɛ ye sinli, ɔ bo kile “Nwane A Le Kɛ Gyihova A?”\n^ Hibulu aneɛ nu, “Mebawola.”\n^ Anzɛɛ “wɔ Afela sua nu.”\n^ Hibulu aneɛ nu, “menli mɔɔ bɛde Leekehye la.”\n^ Anzɛɛ ɔkola ɔkile, “Zayɔn ara raalɛ ne.”\n^ Anzɛɛ “awie mɔɔ bava bɛ agyapadeɛ ne.”\n^ Hibulu edwɛkɛkpɔkɛ ne kola kile kɔleɛ.


Yɛ Nenyia Mɔ Wɔ Ni?\n1, 2. Duzu a menli dɔɔnwo die di wɔ menli mɔɔ ɛwu la anwo a?\nMENLI dɔɔnwo mɔɔ wɔ Abibile Maanle nu la die di kɛ ewule, ɛnle ngoane awieleɛ, na emomu ɔle ɛhakyilɛ mɔɔ bɛkakyi bɛkɔ asetɛnla fofolɛ nu ala. Menli dɔɔnwo dwenle kɛ bɛ nenyia mɔ mɔɔ ɛwu la ɛvi ewiade mɔɔ ɛnyelɛ nwu ye la anu ɛhɔ ewiade mɔɔ ɛnyelɛ ɛnnwu ye, anzɛɛ alesama ewiade nu ɛhɔ sunsum ewiade nu.\n2 Bɛdie bɛdi kɛ, yɛ nenyia mɔ mɔɔ ɛwu anzɛɛ bɛ sunsum nea maa bɛ mbusua mɔɔ wɔ azɛlɛ ye azo la kpazi. Kɛ mɔɔ diedi ɛhye kile la, yɛ nenyia mɔ sunsum le agɔnwolɛma mɔɔ lɛ tumi, mɔɔ kola maa aleɛ ba, bɛmaa asetɛnla yɛ boɛ, na bɛbɔ esiane nwo bane. Noko saa bɛbu bɛ nye bɛgua bɛ nwo zo anzɛɛ bɛfo bɛ a, bɛfa munzule—ewule, ehyia, yɛɛ esiane—bɛba.\n3. Kɛ bie mɔ si sonle yɛ nenyia mɔ mɔɔ ɛwu la ɛ?\n3 Menli mɔɔ de aze la bu amaamuo ngakyile fa di yɛ nenyia mɔ sunsum eni amaa bɛ nee bɛ anyia abusuabɔlɛ kpalɛ. Yɛnwu nyɛleɛ ɛhye mɔ wɔ ɛzɛne nee funlizielɛ maandeɛ, mɔɔ le kɛ epezilɛ nee ɛzɛneyɛlɛ nu titili. Bɛsonle yɛ nenyia mɔ mɔɔ ɛwu la wɔ ndenle fofolɛ zo noko. Kɛ neazo la, saa bie mɔ banlo nza a, bɛgua bie aze bɛmaa yɛ nenyia mɔ mɔɔ ɛwu la. Eza saa bɛto aleɛ a, bɛgyakyi ɔ bo ne ɛkɛ amaa yɛ nenyia mɔ mɔɔ ɛwu la ba a, bɛanyia bie bɛali.\n4. Duzu a menli die di wɔ ɛkɛla ne anwo a?\n4 Menli bie mɔ die di kɛ sonla lɛ ɛkɛla bie mɔɔ kɔ zo tɛnla aze wɔ ye ewule nzi a. Bɛka kɛ saa awie bɔ ɛbɛla kpalɛ a, ye ɛkɛla ne kɔ anwuma, anzɛɛ paladaese, na saa yeambɔ ɛbɛla kpalɛ a ye ɛkɛla ne kɔ hell. Menli ta fa adwenle ɛhye boka amaamuo ngakyile nwo. Kɛ neazo la, ɔdwu kenle ne bie a, adweliekɛlata mɔɔ bɛdua zo bɛbɔ asɔne nu ɛzɛneyɛlɛ nwo nolo la noko ka ye kɛ ahenle ne “ɛhɔ ye namule nu,” “yedu ye adenle, anzɛɛ yehɔ yɛ nenyia mɔ anwo lɔ.” Diedi ɛhye mɔ amuala gyi adwenle mɔɔ kile kɛ ɛkɛla ne, anzɛɛ sunsum ne, kɔ zo tɛnla aze wɔ sonlabaka ne ewule nzi la azo. Duzu a Baebolo ne ka wɔ ɛhye anwo a?\nƐkɛla nee Sunsum\n5, 6. Kɛ mɔɔ Baebolo ne kile la, ɛkɛla ne a le duzu?\n5 Baebolo ne kile kɛ ɛkɛla ne ɛnle debie bie mɔɔ wɔ sonla nu a; ɛkɛla ne a le sonla mumua ne. Kɛ neazo la, mekɛ mɔɔ Nyamenle bɔle Adam la, “sonla [ne rayɛle ɛkɛla mɔɔ de aze, NW].” (Mɔlebɛbo 2:7) Bɛammaa Adam ɛkɛla; na ɛnee ɔle ɛkɛla, sonla mɔɔ di munli.\n6 Ye zɔhane ati a Baebolo bie mɔ fa “sonla,” “abɔdeɛ,” anzɛɛ “awie,” sie edwɛkɛ kpɔkɛ mɔɔ aneɛ mɔɔ bɛlimoa bɛvale bɛhɛlɛle Baebolo ne la kile ɔ bo “ɛkɛla” la agyakɛ anu a. Yɛkenga kɛ bɛwo menli. (Mɔlebɛbo 46:18) Bɛkola bɛdi aleɛ. (Sɛlɛvolɛma 7:20) Ɛkɛla kola kye ɛhɔne. (Edwɛndolɛ 35:13) Ɛkɛla su, ɔ nye zo bulu ye, yɛɛ bɛfoa ye. (Gyɛlɛmaya 13:17; Dwona 2:7; Edwɛndolɛ 7:5) Bɛkye menli nuokɛ na bɛgua bɛ anga. (Mɛla ne 24:7; Edwɛndolɛ 105:18) Edwɛkɛ kpɔkɛ ko ne ala mɔɔ bɛvale bɛlile gyima wɔ aneɛ mɔɔ bɛlimoa bɛvale bɛhɛlɛle Baebolo ne la ala a bɛhile ɔ bo ‘ɛkɛla’ yɛɛ ‘sonla’ anzɛɛ ‘menli’ wɔ ngyehyɛnu ɛhye mɔ anu a.\n7. Baebolo tɛkese boni mɔ a kile kɛ ɛkɛla ne kola wu a?\n7 Kɛ mɔɔ ɛkɛla ne a le sonla ne la, sonla wu a ɛnee ɛkɛla ne ɛwu. Yizikeɛle 18:4 ka kɛ: “Awie anzɛɛ ɛkɛla biala mɔɔ kɛyɛ ɛtane la, bawu.” Bieko, Gyima ne 3:23 ka kɛ: “Awie [anzɛɛ, ɛkɛla] biala mɔɔ andie [ngapezonli, NW] zɔhane la, bɛbaye ye bɛavi Nyamenle menli ne avinli na bɛazɛkye ye.” Yemɔti ɛkɛla ne ɛnle debie bie mɔɔ tɛnla aze wɔ sonlabaka ne ewule nzi a.\n8. Duzu a le sunsum ne mɔɔ wɔ alesama nu la?\n8 Sunsum ne nee ɛkɛla ne ɛnle ko. Wɔ menli afoa nu, sunsum ne a le ngoane tumi ne mɔɔ maa bɛkola bɛtɛnla ngoane nu la. Sunsum ne le kɛ lateleke anwosesebɛ la. Lateleke anwosesebɛ kola maa faane anzɛɛ felegye yɛ gyima noko ɔdaye mumua ne ɔngola ɔmmaa anwoma ɛmbɔ anzɛɛ ninyɛne ɛnyɛ weɛlɛkɔkɔ. Wɔ adenle ko ne ala azo, yɛ sunsum ne maa yɛkola yɛnwu debie, yɛte edwɛkɛ, na yɛdwenle. Noko saa ɛye ɛnyelɛ, ɛnzolɛ, anzɛɛ adwenle ne ɛsie ahane a, sunsum ne ɔdaye ɔngola ɛhye mɔ anu biala yɛ. Yemɔti a Baebolo ne ka ye sonla nwo kɛ: “Saa ye ɛnwomenle anzɛɛ ye sunsum ne fi ye nu a ɔsia ɔkɔ ye ndɛtɛlɛ ne anu; kenle ko ne ala ɛnee ye ngyehyɛlɛ biala ɛzɛkye.”—Edwɛndolɛ 146:4.\n9. Duzu a ɛkɛla ne nee sunsum ne ɛnyɛ a?\n9 Yemɔti kɛ mɔɔ Baebolo ne kile la, ɛkɛla ne anzɛɛ sunsum ne ɛnvi sonlabaka ne anu wɔ ewule nu ɛngɔndoa ɛbɛlabɔlɛ zo wɔ sunsum ɛleka ne.\n10. Duzu a Baebolo ne ka wɔ gyinlabelɛ mɔɔ mowuamra wɔ nu la anwo a?\n10 Ɛnee, duzu, gyinlabelɛ a mowuamra wɔ nu a? Kɛ mɔɔ Gyihova a bɔle alesama la ati, yemɔ a eza ze mɔɔ ba yɛ nwo zo wɔ mekɛ mɔɔ yɛwu la a. Ye Edwɛkɛ ne kilehile kɛ mowuamra ɛnle ngoane nu, bɛnde edwɛkɛ, bɛnnwu debie, bɛndendɛ, anzɛɛ bɛndwenle ɛhwee. Baebolo ne ka kɛ:\n“Mowuamra ɛnze ɛhwee.”—Nolobɔvo ne 9:5.\n“Bɛ ɛhulolɛ, bɛ ɛkpɔlɛ, nee bɛ anyebolo muala ɛwie.”—Nolobɔvo ne 9:6.\n“Gyima anzɛɛ ndwenlenwo anzɛɛ adwenle anzɛɛ nrɛlɛbɛ biala ɛnle [ɛbolɔ] mɔɔ ɛlɛkɔ la.”—Nolobɔvo ne 9:10.\n11. Wɔ Adam ɛtane ne anzi, duzu a Gyihova hanle hilele ye a?\n11 Suzu mɔɔ Baebolo ne ka wɔ yɛ nenyia Adam, mɔɔ limoa la anwo nea. Gyihova vale “ndɛtɛlɛ” a nwonle Adam a. (Mɔlebɛbo 2:7) Saa Adam lile Gyihova mɛla zo a, anrɛɛ ɔbadɛnla azɛlɛ ye azo dahuu wɔ anyelielɛ nu. Noko akee, Adam anli Gyihova mɛla zo, na ɔwiele ewule nu. Adam wule la ɔhɔle ni? Nyamenle hanle hilele ye kɛ: ‘[Ɛbazia] wɔahɔ azɛlɛ ye anu bieko . . . , ɔluakɛ nuhua yɛɛ ɛvi ɛrale a; ɛle ndɛtɛlɛ na ɛbazia wɔahɔ ndɛtɛlɛ nu.’—Mɔlebɛbo 3:19.\n12. Duzu a rale Adam anwo zo wɔ ewule nu a?\n12 Ɛnee Adam wɔ ni kolaa na Gyihova abɔ ye avi ndɛtɛlɛ ne anu? Ɛnee ɔnle ɛleka biala. Ɛnee ɔnde aze. Yemɔti mekɛ mɔɔ Gyihova hanle kɛ Adam ‘bazia ahɔ ndɛtɛlɛ anzɛɛ azɛlɛ ye anu’ la, Ɔhilele kɛ Adam bazia ahɔ gyinlabelɛ mɔɔ ngoane ɛnle nu, kɛ ndɛtɛlɛ la anu. Adam angɔndɛnla sunsum ewiade nu. “Yeandu ye adenle” yeangɔ ɛleka mɔɔ yɛ nenyia mɔ mɔɔ ɛwu la sunsum de la. Yeangɔ anwuma anzɛɛ hell. Ɔhɔle gyinlabelɛ mɔɔ ngoane ɛnle nu la anu; ɔvile ngoane nu.\n13. Duzu a ba menli nee nane muala anwo zo wɔ ewule nu a?\n13 Asoo zɔhane ala a to dasanli biala a? Ɛhɛe, ɔle zɔ. Baebolo ne kilehile nuhua kɛ: “[Menli nee nane kɔsɔɔti] awieleɛ le ko; . . . bɛ muala bɛvi ndɛtɛlɛ nu, yɛɛ bɛ muala bɛsia bɛkɔ ndɛtɛlɛ nu bieko.”—Nolobɔvo ne 3:19, 20.\n14. Anyelazo boni a wɔ ɛkɛ maa mowuamra ɛ?\n14 Baebolo ne bɔ ɛwɔkɛ kɛ Nyamenle badwazo mowuamra ara ngoane nu wɔ paladaese wɔ azɛlɛ ye azo. (Dwɔn 5:28, 29; Gyima ne 24:15) Noko yemɔ bayɛ kenle bie edwɛkɛ. Kɛkala, bɛla wɔ ewule nu. (Dwɔn 11:11-14) Ɔnle kɛ yɛsulo anzɛɛ yɛsonle bɛ, ɔluakɛ bɛngola bɛmboa yɛ anzɛɛ bɛmboda yɛ.\n15, 16. Kɛzi Seetan bɔ mɔdenle maa menli die di kɛ mowuamra ɛtɛwule amgba ɛ?\n15 Adwenle mɔɔ kile kɛ yɛwu a ɛnee yɛtɛwule la le adalɛ mɔɔ Seetan maa ɔsalo a. Amaa yeali menli nzo wɔ adalɛ ɛhye anwo la, ɔ nee ye sunsum ɛtane ne mɔ bɔ mɔdenle maa menli dwenle kɛ mowuamra sunsum a fa anwodolɛ nee ngyegyelɛ gyɛne ba a. Ɔle nɔhalɛ kɛ ngyegyelɛ bie mɔ wɔ ɛkɛ a sunsum ɛtane ne mɔ a fa ba a. Yɛɛ eza ɔle nɔhalɛ kɛ ngyegyelɛ bie mɔ wɔ ɛkɛ mɔɔ tɛ sunsum ɛtane a fa ba a. Noko ɔnle nɔhalɛ kɛ bɛdabɛ mɔɔ bɛla wɔ ewule nu la kola boda yɛ.\n16 Adenle bieko wɔ ɛkɛ mɔɔ sunsum ɛtane ne mɔ dua zo maa menli dwenle kɛ mɔɔ Baebolo ne ka wɔ ewule nwo la ɛnle nɔhalɛ a. Bɛbɛlɛbɛla menli bɛmaa bɛdwenle kɛ bɛnwu anzɛɛ bɛ nee mowuamra ɛdendɛ. Sunsum ɛtane ne mɔ yɛ ɛhye ɔlua yekile, ɛlalɛ, abisa, anzɛɛ ndenle gyɛne zo. Noko akee, tɛ mowuamra a menli nee bɛ tendɛ a, na emomu sunsum ɛtane mɔɔ yɛ bɛ nwo kɛ menli mɔɔ ɛwu la. Zɔhane ati a Gyihova tendɛ tia sunsum ɛtane nyɛleɛ nee bɛdabɛ mɔɔ bɛbiza funli la ɛsesebɛ ɛsesebɛ la.—Mɛla ne 18:10-12; Zɛkalaya 10:2.\nMowuamra Ɛngola Ɛmboa Yɛ\nAbibile Maanle Adɔleɛ belemgbunli sukoavolɛ bie wule wɔ ɛvolɛ 1990. Ɛnee ɔ ye mɔ nnu yɛɛ ɔlɛ mralɛ dɔɔnwo. Ɛnee ɔlɛ gyima mgbole nwiɔ mɔɔ fa ezukoa dɔɔnwo ba a.\nMekɛ mɔɔ ɔwule la, ye abusua ne bɔle mɔdenle bule amaamuo biala mɔɔ ɛnee bɛnea a ɔbawula ye sunsum ne anyunlunyia la. Ɔ ye mɔ hedale bile, yɛle bɛ ti zo sesakaa, lile aleɛ ekyi bie, yɛɛ bɛambia. Bɛzunle na bɛyele awolɛ too kenle nsuu. Akee, kɛ mɔɔ bɛ amaamuo se la, abusua ne amuala yiale—bɛlile, bɛnlonle na bɛzile agole—bɛvale ɛzɛne ne anwo amaamuo biala bɛrale awieleɛ.\nNɔhalɛ nu, saa belemgbunli ne kɛhola ye zɔ yɛ a, anrɛɛ ɔbabɔ ye abusua ne mɔɔ lɛ ɛlɔlɛ la anwo bane na yeayila ye! Noko yeammaa ye zɔ. Ye gyima ne gule. Ye abusua ne anu amra honle ye agyapadeɛ ne anwo na biala amozii vale ye ɛleka. Kɛkala menli ekyi bie a de belemgbunli ne aako kpole ne mɔɔ ɛnee menli ɛyi nu la anu a.\nMowuamra Ɛngola Ɛmboda Yɛ\nNrenyia bie wule Nigeria namule bie anu, na bɛziele ye. Amozii, ɛlalɛ mɔɔ ɔ ye hanle la maanle ɔliele ɔdole nu kɛ ɔ hu kpondɛ ye wate ne. Yemɔti ɔvale wate ne na ɔhɔvunle ɔwulale ɔ hu nla ne azo.\nKpavolɛ bie mɔɔ bɛfɛlɛ ye Dunikan la wuale ɔ nwo hɔdule wate ne na ɔvale ɔbɔle ɔ sa too ɔzɛkyele. Debie biala anzi ɔ nwo zo. Saa nrenyia ne mɔɔ ɛwu la lɛ tumi wɔ bɛdabɛ mɔɔ bɛde aze la anwo zo a, anrɛɛ kpolerazulɛ biala ɛnle nwolɛ kɛ ɔbadua awule ne mɔɔ wuale ye wate ne vile ye nla ne azo la kakɛ!\nƐlɛka: Anwubielɛ boni mɔ a kile kɛ mowuamra ɛngola ɛmboa anzɛɛ ɛmboda yɛ a?\nSaa yɛwu a duzu a ba yɛ nwo zo a? Asoo yɛbanwu yɛ alɔvolɛ mɔɔ bɛwu la bieko?


Mosisi Nee Aalɔn Kɔ Falo Anyunlu | Baebolo Nu Edwɛkɛ\nMEKƐ mɔɔ Mosisi ziale hɔle Yigyibiti la, ɔhanle sɛkɛlɛneɛ ne mɔ amuala anwo edwɛkɛ ɔhilele ɔ diema nrenya Aalɔn. Na mɔɔ Mosisi nee Aalɔn yɛle sɛkɛlɛneɛ ɛhye mɔ hilele Yizilayɛma ne la, menli ne amuala liele lile kɛ Gyihova boka bɛ nwo.\nAkee Mosisi nee Aalɔn hɔle Falo anyunlu. Bɛhanle bɛhilele ye kɛ: ‘Kɛ Gyihova, Yizilayɛ Nyamenle ne se la ɛne, “Maa me menli ne ɛhɔ kenle nsa adenle, amaa bɛahola bɛazonle me wɔ fienemgbole ne anu.” ’ Noko Falo hanle kɛ: ‘Menze Gyihova. Na menrɛmaa Yizilayɛ ɛnrɛhɔ.’\nFalo vale ɛya, ɔluakɛ menli ne kpondɛ kɛ ɔmaa bɛ mekɛ bɛgyakyi gyima na bɛkɔsonle Gyihova la ati. Zɔhane ati ɔhyele bɛ mialera nu ɔmanle bɛyɛle gyima ɛsesebɛ bɛdɛlale dɛba ne. Yizilayɛma ne dendɛle tiale Mosisi wɔ atisesebɛ adenle zo mɔɔ akee Yigyibitima nee bɛ lile ye la anwo, na nyane hunle Mosisi. Noko Gyihova hanle hilele ye kɛ ɔmmamaa ɔgyegye ye. Gyihova hanle kɛ: ‘Mebamaa Falo amaa me menli ne adenle bɛahɔ.’\nMosisi nee Aalɔn hɔle Falo anyunlu bieko. Na mekɛ ɛhye anu bɛyɛle nwanwane debie. Aalɔn vuandinle ye kpɔma ne dole aze, na ɔhakyile ɛwɔlɛ kpole bie. Na Falo nrɛlɛbɛvolɛma ne noko vuandinle agbɔma guale aze, na nwɔlɛ vindele. Noko, nea! Aalɔn ɛwɔlɛ deɛ ne ɛlɛmeme nrɛlɛbɛvolɛma ne nwɔlɛ ne mɔ. Noko Falo ammaa Yizilayɛma ne angɔ.\nYemɔti mekɛ dwule kɛ Gyihova kile Falo nrɛlɛbɛ. Ɛze kɛ ɔzile ɔyɛle ye la ɔ? Ɔlua ngyegyelɛ 10, anzɛɛ anwubɛnyunlu, mɔɔ ɔmanle ɔrale Yigyibiti anwo zo la.\nMɔɔ ɛnee ngyegyelɛ ne anu dɔɔnwo ɛra la, Falo manle bɛhɔvɛlɛle Mosisi, na ɔhanle kɛ: ‘Maa ngyegyelɛ ne ɛpɛ, na mebamaa Yizilayɛ ahɔ.’ Noko saa ngyegyelɛ ne pɛ a, ɛnee Falo ɛhakyi ye adwenle. Ɔmmaa menli ne ɛngɔ. Noko, awieleɛ kolaa ne, wɔ ngyegyelɛ ne mɔɔ tɔ zolɛ 10 la anzi, Falo manle Yizilayɛma ne hɔle.\nAsoo ɛze ngyegyelɛ 10 ne anu ko biala ɔ? Kɔ mukelɛ ne mɔɔ doa ye la na maa yɛzukoa nwolɛ debie.\nAdendulɛ 4:27-31; 5:1-23; 6:1-13, 26-30; 7:1-13.


Nowa Edwɛkɛ Ne—Tete Kɔkɔbɔlɛ Bie\nTete Kɔkɔbɔlɛ Bie\nGyihova ɛnrɛmaa ɛtanevolɛma ɛnrɛzɛkye Paladaese. Ɔ gɔnwo mɔ ala a badɛnla ɛkɛ a. Duzu a bado ɛtanevolɛma a? Amaa wɔanwu mualɛ ne la, suzu edwɛkɛ mɔɔ zile Nowa mekɛ zo la anwo. Nowa dɛnlanle aze ɛvolɛ apenle apenle mɔɔ ɛze ɛhɔ la. Ɛnee ɔle sonla kpalɛ mɔɔ dahuu ɔbɔ mɔdenle kɛ ɔbayɛ Gyihova ɛhulolɛdeɛ a. Noko menli gyɛne mɔɔ ɛnee wɔ azɛlɛ ne azo la yɛle ninyɛndane. Yemɔti Gyihova hanle hilele Nowa kɛ ɔfa azuyilɛ yeazɛkye ɛtanevolɛma ne amuala. Ɔhanle ɔhilele Nowa kɛ ɔbobɔ ɛlɛne amaa ɔ nee ye abusua ne anwu wɔ mekɛ mɔɔ Azuyilɛ ne kɛra la.—Mɔlebɛbo 6:9-18.\nNowa nee ye abusua ne bobɔle ɛlɛne ne. Nowa bɔle menli kɔkɔ kɛ Azuyilɛ ne ɛlɛba, noko bɛandie ye. Bɛhɔle zo bɛyɛle ninyɛndane. Mekɛ mɔɔ bɛbobɔle ɛlɛne ne bɛwiele la, Nowa vale nane dɔɔnwo hɔle ɛlɛne ne anu, na ɔ nee ye abusua ne noko hɔle nu. Gyihova akee maanle ahumu kpole bie dule. Ezule dɔle nɔɔzo nee ewiazo kenle 40. Nzule ne yile vale azɛlɛ ne kɔsɔɔti azo.—Mɔlebɛbo 7:7-12.\nƐtanevolɛma ne wule, noko Nowa nee ye abusua ne nyianle ngoane. Gyihova bɔle bɛ nwo bane wɔ Azuyilɛ ne anu na ɔvale bɛ ɔrale azɛlɛ mɔɔ ɛtaneyɛlɛ ɛnle zo la azo. (Mɔlebɛbo 7:22, 23) Baebolo ne se eza mekɛ ɛlɛba mɔɔ Gyihova bazɛkye bɛdabɛ mɔɔ bɛkpo kɛ bɛbayɛ mɔɔ tenrɛ la. Bɛnrɛzɛkye kpalɛma. Bɛbadɛnla aze dahuu wɔ Paladaese azɛlɛ ne azo.—2 Pita 2:5, 6, 9.\nMenli dɔɔnwo yɛ ninyɛndane ɛnɛ. Ngyegyelɛ ɛyi ewiade tɛkɛɛ. Gyihova soa ye Alasevolɛ fane dɔɔnwo kɛ bɛbɔ menli ne kɔkɔ, noko menli dɔɔnwo ɛngulo kɛ bɛtie Gyihova edwɛkɛ ne. Bɛngulo kɛ bɛkakyi bɛ ndenle ne mɔ. Bɛngulo kɛ bɛdie mɔɔ Nyamenle ɛha ye wɔ kpalɛ nee ɛtane nwo la bɛto nu. Duzu a bado menli ɛhye mɔ a? Asoo bɛbahakyi kenle bie ɔ? Bɛ nuhua dɔɔnwo ɛnrɛhakyi ɛlɛ. Mekɛ ɛlɛba mɔɔ bɛbazɛkye ɛtanevolɛma a, na bɛnrɛdɛnla aze bieko ɛlɛ.—Edwɛndolɛ 92:7.\nBɛnrɛzɛkye azɛlɛ ne; bɛbayɛ ye paladaese. Bɛdabɛ mɔɔ bɛbayɛ Nyamenle agɔnwo mɔ la badɛnla aze dahuu wɔ Paladaese.—Edwɛndolɛ 37:29.\nFa nwa awie Fa nwa awie Tete Kɔkɔbɔlɛ Bie


Ɛbɛlabɔlɛ Nu Edwɛkɛ: Gyihova Yilale Me Maanle Ɔbole Zo | Manfred Tonak\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombia Mumule Aneɛ Congo Mumule Aneɛ Croatian Czech Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Finnish Fon French Ga Garifuna Georgian German Giliki Gitonga Gokana Greenlandic Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indonesian Isoko Italian Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nGyihova Yilale Me Maanle Ɔbole Zo\nManfred Tonak anloa edwɛkɛ\nMENYIANLE adwenle kɛ: ‘Ɔwɔ kɛ meyɛ adekpakyelɛ. Noko asoo adekpakyelɛ gyima ne yɛ anyelielɛ?’ Ɛnee me nye die gyima mɔɔ meyɛ wɔ Germany la anwo, ɛnee memaa bɛfa aleɛ bɛkɔ maanle ngakyile zo wɔ Africa, le kɛ Dar es Salaam, Elisabethville yɛɛ Asmara. Ɛnee menze kɛ kenle bie mebazonle Gyihova wɔ dahuu ɛzonlenlɛ gyima ne anu wɔ maanle zɔhane mɔ nee gyɛne dɔɔnwo azo wɔ Africa!\nMɔɔ akee membɔle adekpakyelɛ gyima ne abo la, nwolɛ adenle bie bukele mɔɔ hakyile me ɛbɛlabɔlɛ bɔkɔɔ a. (Ɛfɛ. 3:20) Bie a ɛbabiza ɛ nwo kɛzi ɔrale ye zɔ la. Maa menga kɛzi ɔbɔle ɔ bo la mengile wɔ.\nMɔɔ Ewiade Konle II bɔle ɔ bo wɔ 1939 la, ye siane ekyi anzi yɛɛ bɛwole me wɔ Berlin, Germany a. Mɔɔ Konle ne ɛlɛba ye awieleɛ wɔ 1945 la, ɛnee sogyama ta fa alopile duolua Berlin na bɛfuandi bɔmbo dɔɔnwo bɛgua ɛkɛ. Kenle ko bie mɔɔ bɛrayɛle ɛhye bie la, ɔhanle azua mɔɔ wɔ awɔdenle ne azo la, na me abusua ne hɔveale sua bie anu. Amaa yɛanyia banebɔlɛ la, nzinlii yɛnriandile yɛhɔle Erfurt, ɛleka mɔɔ bɛwole me mame la.\nMe nee me awovolɛ yɛɛ me diema raalɛ ne wɔ Germany, kɛyɛ 1950\nMe mame kpondɛle nɔhalɛ ne ɛsesebɛ. Ɔgengale mbuluku mɔɔ ewiade nrɛlɛbɛvoma ɛhɛlɛ la yɛɛ ɔnleɛnleanle ɛzonlenlɛ ngakyile ne mɔ anu noko yeannyia mɔɔ ɔkpondɛ la. Kɛyɛ 1948, Gyihova Alasevolɛ mraalɛ nwiɔ bie rale yɛ sua nu. Me mame liele bɛ na ɔbizale bɛ kpuya dɔɔnwo. Yeandwu dɔnehwele ko, me mame zele me nee me diema raalɛ ekyii ne kɛ, “Menwu nɔhalɛ ne!” Yeangyɛ, me nee me mame yɛɛ me diema raalɛ ne bɔle ɔ bo kɛ yɛkɔ debiezukoalɛ wɔ Erfurt.\nWɔ 1950, yɛziale yɛhɔle Berlin, na ɛnee yɛkɔ debiezukoalɛ wɔ Berlin-Kreuzberg asafo ne anu. Yɛdule yɛhɔle ɛleka fofolɛ wɔ Berlin ɛkɛ, na yɛhɔle debiezukoalɛ wɔ Berlin-Tempelhof asafo ne anu. Nzinlii bɛzɔnenle me mame, noko ɛnee melɛtwenlehwenle me bo aze. Kɛmɔti ɛ?\nMENLILE NYIANEZELƐ ZO KONIM\nMeannyia anyuhɔlɛ kpalɛ ɔluakɛ ɛnee mese nyiane kpole. Me nee awie mɔ hɔle daselɛlilɛ too ɛvolɛ nwiɔ, noko meangola meanli awie daselɛ. Noko ninyɛne hakyile wɔ mekɛ mɔɔ me nee mediema mrenyia nee mraalɛ bie mɔ mɔɔ bɛlale akɛnrasesebɛ nee nɔhalɛlilɛ ali wɔ Gyihova ɛzonlenlɛ nu dule la. Bie mɔ gyinlanle kpundii wɔ Nazi anzɛɛ East German efiade. Bie mɔ vale bɛ fanwodi dole esiane nu, bɛveale bɛ nwo bɛvale yɛ mbuluku ne bɛhɔle East Germany. Bɛ neazo ne hanle me kpalɛ. Mendwenlenle nwolɛ kɛ, saa bɛva bɛ ngoane nee bɛ fanwodi bɛdo esiane nu bɛmaa Gyihova nee bɛ mediema a, ɛnee ɔwɔ kɛ mebɔ mɔdenle kɛ mebali nyianezelɛ ne anwo gyima.\nMembɔle ɔ bo kɛ medi me nyianezelɛ ne azo konim mekɛ mɔɔ menvale me nwo menwulale nolobɔlɛ titili bie anu wɔ 1955 la. Wɔ kɛlata mɔɔ Adiema Nathan Knorr hɛlɛle ye wɔ Informant * ne la anu, ɔhanle kɛ nolobɔlɛ ne le gyimalilɛ kpole mɔɔ ahyehyɛdeɛ ne ɛyɛ la ko. Ɔhanle kɛ saa nolobɔlɛma kɔsɔɔti fa bɛ nwo wula nu a, “ɔbayɛ siane titili wɔ edwɛkɛhanlɛ gyima ne anu.” Ɛnee ɔle nɔhalɛ bɔkɔɔ! Yemɔ anzi, yeangyɛ menyilale me nwo zo memaanle Gyihova, na wɔ 1956, bɛzɔnenle me nee me papa yɛɛ me diema raalɛ ne. Yeangyɛ, ɛnee ɔwɔ kɛ mesi kpɔkɛ bieko mɔɔ anwo hyia la.\nWɔ ɛvolɛ dɔɔnwo anu, ɛnee meze kɛ ɔwɔ kɛ meyɛ adekpakyelɛ gyima ne, noko ɛnee metu mesie. Alimoa ne, menyɛle me adwenle kɛ mesukoa kɛzi bɛtɔ ninyɛne na bɛtɔne bɛmaa gyima bie mɔ wɔ maanle gyɛne zo la wɔ Berlin. Yemɔ anzi, ɛnee mekulo kɛ meyɛ gyima ne na menyia anyuhɔlɛ kolaa na meabɔ adekpakyelɛ gyima ne abo. Ɛhye ati, wɔ 1961, menliele gyima bie mendole nu wɔ Hamburg, mɔɔ le Germany suakpole mɔɔ meli agyinlaleɛ wɔ ɛkɛ la. Mekɛ mɔɔ me nye ɛlɛdie me gyima ne anwo la, ɛnee melɛtu dahuu ɛzonlenlɛ gyima ne meazie. Duzu a mebayɛ a?\nƆyɛ me fɛ kɛ Gyihova luale mediema mrenyia mɔɔ lɛ ɛlɔlɛ la anwo zo boale me ɔmaanle menvale sunsum nu ninyɛne menlimoale la. Ɛnee me gɔnwo mɔ dɔɔnwo le adekpakyelɛma na bɛyɛle neazo kpalɛ bɛmaanle me. Bieko, Adiema Erich Mundt mɔɔ gyinlanle kpundii wɔ efiade la maanle me anwosesebɛ kɛ, menyia Gyihova anu anwodozo. Ɔhanle kɛ wɔ efiade ɛkɛ ne, mediema mɔɔ bɛvale bɛ nwo bɛdole bɛ nwo zo la, nzinlii yɛle bɛtɛɛ wɔ sunsum nu. Noko bɛdabɛ mɔɔ bɛnyianle Gyihova anu anwodozo bɔkɔɔ la lile nɔhalɛ, na bɛrayɛle pila wɔ asafo ne anu.\nMekɛ mɔɔ membɔle adekpakyelɛ bo wɔ 1963 la\nEza Adiema Martin Poetzinger mɔɔ nzinlii zonlenle wɔ Neazo Eku ne anu la maanle mediema ne mɔ anwosesebɛ kɛ, “Akɛnrasesebɛ a le agyadeɛ mɔɔ sonle bolɛ mɔɔ bɛbahola bɛanyia a!” Mɔɔ mendwenledwenle zɔhane edwɛkɛ ne anwo la, mengyakyile me gyima ne na membɔle adekpakyelɛ gyima ne abo wɔ June 1963. Ɔle kpɔkɛ kpalɛ mɔɔ tɛla biala mɔɔ menzile a! Wɔ siane nwiɔ anzi, kolaa na meabɔ ɔ bo kɛ mekpondɛ gyima fofolɛ bɔbɔ la yɛɛ bɛdole ɛsalɛ bɛvɛlɛle me kɛ mezonle kɛ adekpakyelɛ titili a. Ɛvolɛ ekyi bie anzi, Gyihova yɛle debie mɔɔ me nye ɛnla la. Bɛdole ɛsalɛ bɛvɛlɛle me kɛ mengɔ Geleade Sukulu mɔɔ tɔ zo 44 la bie.\nMENYIANLE ƐZUKOALƐDEƐ MƆƆ HYIA LA WƆ GELEADE\nƐzukoalɛdeɛ ko mɔɔ hyia mɔɔ menyianle menvile Adiema Nathan Knorr yɛɛ Lyman Swingle ɛkɛ la a le ɛhye, “Mmamaa ɛ sa nu to ndɛndɛ wɔ wɔ gyimalilɛ ne anu.” Bɛzele yɛ kɛ yɛyɛ yɛ gyima ne saa bɔbɔ ɔyɛ se a. Adiema Knorr hanle kɛ: “Duzu a bɛbava bɛ adwenle bɛazie zo a? Evinli ne, anwodolɛ anzɛɛ ehyia? Anzɛɛ bɛbava bɛ adwenle bɛazie mbaka mbaka ne, felawɔse ne mɔ yɛɛ menli nyunlu mɔɔ bayɛ ɛzelekɛzelekɛ la azo? Bɛzukoa kɛ bɛbahulo menli!” Kenle ko bie mɔɔ ɛnee Adiema Swingle ɛlɛkilehile deɛmɔti mediema bie mɔ asa nu to ndɛndɛ anu la, yeangola ɔ nwo sɔ, nyane ngome maanle monle guale ye. Ɛnee ɔwɔ kɛ ɔgyakyi ɛdendɛlɛ ne ɔmaa nyane ne kɔ na yeadoa zo. Ɔhanle me ahonle kpalɛ, na membɔle kpɔkɛ kɛ menrɛye Kelaese nee ɔ mediema ne mɔ mɔɔ bɛdi nɔhalɛ la arɛIe menrɛdo bɛ sa nu ɛlɛ.—Mat. 25:40.\nMe nee Claude yɛɛ Heinrich wɔ yɛ edwɛkpatɛlɛvolɛ gyima ne anu wɔ Lubumbashi, Congo, 1967\nMɔɔ yɛnyianle yɛ gyimalilɛ ne la, ɛnee Bɛtɛlema bie mɔ kulo kɛ bɛnwu ɛleka mɔɔ yɛkɔ la. Bɛhanle me gɔnwo mɔ ɛdeɛ ne anwo edwɛkɛ kpalɛ. Mɔɔ ɔdwule me nwo zo la, menganle kɛ: “Mekɔ Congo (Kinshasa).” Bɛgyinlanle ekyi na bɛhanle kɛ: “Ei Congo! Gyihova ɛboa wɔ!” Wɔ mekɛ zɔhane, ɛnee yɛte amaneɛbɔlɛ kɛ konle nee menli ɛhunlɛ ɛbu zo wɔ Congo (Kinshasa.) Noko, mengakyele ɛzukoalɛdeɛ mɔɔ yɛnyianle ye wɔ sukulu ne anu la. Mɔɔ yɛwiele sukulu ne la anzi mekɛ ekyi wɔ September 1967, me nee Heinrich Dehnbostel yɛɛ Claude Lindsay hɔle Congo suakpole Kinshasa azo.\nYƐNYIANLE NDETELƐ KPOLE KƐ EDWƐKPATƐLƐVOLƐMA\nMɔɔ yɛdwule Kinshasa la, yɛvale siane nsa yɛzukoale French. Akee yɛhɔle Lubumbashi, mɔɔ ɛnee bɛfɛlɛ ye Elisabethville, mɔɔ bikye Zambia ɛweɛne zo wɔ Congo nyiakɛ la. Yɛhɔdɛnlanle edwɛkpatɛlɛvolɛma sua bie mɔɔ wɔ suakpole ne avinli la anu.\nKɛmɔ ɛnee bɛtɛyɛle azɛlɛsinli mɔɔ wɔ Lubumbashi la dɔɔnwo anu gyima la ati, yɛ nye liele kɛ yɛdayɛ a yɛlimoa mɔɔ yɛbamaa ɛkɛ ne amra ade nɔhalɛ ne a. Yeangyɛ, yɛnyianle Baebolo ɛzukoalɛ dɔɔnwo mɔɔ ɛnee yɛnnyia mekɛ yɛnyɛ ɔ muala a. Eza yɛlile arane mgbanyima anzɛɛ kpolisima daselɛ. Bɛ nuhua dɔɔnwo hilele ɛbulɛ kpole maanle Nyamenle Edwɛkɛ ne yɛɛ yɛ edwɛkɛhanlɛ gyima ne. Swahili a menli ne ta ka a, yemɔti me nee Claude Lindsay zukoale zɔhane aneɛ ne. Yeangyɛ, bɛmaanle yɛhɔle asafo mɔɔ bɛka Swahili la anu.\nYɛnyianle anwubielɛ ngɛnlɛma dɔɔnwo, noko eza yɛyiale ngyegyelɛ. Ɛnee ɔwɔ kɛ yɛta yɛgyinla sogyama mɔɔ bɛbo nza, bɛlɛ adu anzɛɛ kpolisima mɔɔ yɛ basabasa na bɛto yɛ ɛzonle la anloa. Kenle ko bie, kpolisima bie mɔɔ bɛdedɛ adu la ravindele yɛ nwo zo wɔ mekɛ mɔɔ yɛlɛyɛ debiezukoalɛ wɔ Edwɛkpatɛlɛvolɛma sua nu ɛkɛ la, na bɛ nee yɛdayɛ mɔɔ yɛle mrenyia la hɔle kpolisitehyɛne ɛkɛ, na bɛmaanle yɛdɛnlanle azɛlɛ ne anwo too kɛyɛ nɔsolɛ dɔne bulu kolaa na bɛaye yɛ.\nWɔ 1969, bɛmaanle mengɔnyɛle neavolɛ adenduvo gyima. Wɔ zɔhane maangyebakyi ne anu, ɛnee ɔyɛ a metia adenle tendenle wɔ kpɔkɛ nee ndɛtɛlɛ nu, kɛ mɔɔ ɔde wɔ Africa la. Wɔ namule ko bie azo, saa aleɛ dwo a, akɔlɛ bie nee ɔ mra bada me ɛkpa ne abo. Me rɛle ɛnrɛvi kɛzi ɛnee ɔyɛ dede ɔtunwue me wɔ mekɛ mɔɔ maanle nu ɛtɛtetele la ɛlɛ. Saa mekakye mekɛ mɔɔ me nee mediema ne mɔ fa bɔ Baebolo nu nɔhalɛ ne anwo adawu nɔsolɛ nu wɔ mekɛ mɔɔ bɛzɔ senle la a, me nye die kpole.\nNgyegyelɛ mgbole mɔɔ yɛyiale la ko a le menli mɔɔ bɛyɛle bɛ nwo kɛ bɛle Gyihova Alasevolɛ noko bɛboka Kitawala eku ne anwo la. * Bie mɔ liele ɛzɔnenlɛ na bɔbɔ bɛrayɛle asafo nu mgbanyima. Mediema mgbalɛ ne mɔ maanle bɛdabɛ mɔɔ bɛle kɛ “awolɛ mɔɔ vea” la anwo lale ali. (Dwu. 12) Awieleɛ bɔkɔɔ ne, Gyihova dele asafo ne mɔ anwo, na ɛhye maanle bɛnyianle anyuhɔlɛ kpalɛ.\nWɔ 1971, bɛ nee me hɔle Kinshasa Bɛtɛle, na menyɛle gyima ngakyile wɔ ɛkɛ, le kɛ ngɛlata nwo gyima, mbuluku mɔɔ bɛkɛla yɛɛ edwɛkɛ mɔɔ fale ɛzonlenlɛ gyima ne anwo la. Menzukoale kɛzi mebayɛ yɛ gyima ne anwo ngyehyɛleɛ wɔ maanle kpole mɔɔ bɛnlɛ ninyɛne bie mɔ la wɔ Bɛtɛle. Ɔyɛ a siane dɔɔnwo pɛ nu kolaa na yɛ ngɛlata ne mɔ adwu asafo ne mɔ anu. Bɛye ngɛlata ne bɛfi alopile nu bɛmaa ɛlɛne kɛ ɔva ɔhɔ, noko ndile mɔɔ wɔ azule ne anu la maa ɛlɛne ne di dapɛne dɔɔnwo wɔ nzule ne azo. Noko, ɔnva nwo ngyegyelɛ ɛhye mɔ mɔɔ yɛyiale la, yɛyɛle gyima ne.\nKɛzi mediema ne mɔ yɛ nyianu mgbole ɔnva nwo kɛ bɛnlɛ ezukoa dɔɔnwo la zinle me nwo. Bɛfa nvɔlekɛ sua mɔɔ le kɛ boka la bɛyɛ bama, yɛɛ ndile ndendenle bie bɛyɛ bane yɛɛ mbia. Bɛfa kɛnlampɔne bɛsi sua, bɛfa ɛya bɛtu zo eza bɛfa bie bɛyɛ ɛkponle. Yɛɛ eza bɛfa mbaka ne bie bɛyɛ pɛlɛko. Me nye hale mediema ɛhye mɔ mɔɔ bɔ mɔdenle la anwo wɔ mekɛ mɔɔ bɛlɛyɛ ninyɛne ɛhye mɔ la. Ɛnee bɛla me ahonle nwo kpole. Me nwo lɔle bɛ kpalɛ wɔ mekɛ mɔɔ bɛhakyile me gyimalilɛ ne la!\nYƐZONLENLE WƆ KENYA\nWɔ 1974, bɛmaanle mengɔnyɛle gyima wɔ Nairobi Bɛtɛle mɔɔ wɔ Kenya la. Ɛnee yɛlɛ gyima dɔɔnwo yɛyɛ ɔluakɛ ɛnee Kenya Bɛtɛle ne boa maanle ngakyile bulu mɔɔ bikye ye la, na ɛnee bɛva bɛ sa bɛdo yɛ gyima ne azo wɔ bie mɔ anu. Bɛmaanle mengɔkpɔlale maanle ɛhye mɔ fane dɔɔnwo, titili Ethiopia mɔɔ ɛnee yɛ mediema ne mɔ ɛlɛyia ɛkpɔlɛ mɔɔ anu yɛ se wɔ ɛkɛ la. Bɛyɛle bɛ nuhua dɔɔnwo asa anzɛɛ bɛdole bɛ efiade; bɛhunle bie mɔ bɔbɔ. Noko bɛlile nɔhalɛ bɛhɔle awieleɛ, ɔluakɛ ɛnee bɛ nee Gyihova nee bɛ gɔnwo mɔ lɛ agɔnwolɛvalɛ kpalɛ.\nWɔ 1980, me nye liele kpalɛ wɔ mekɛ mɔɔ mengyale Gail Matheson mɔɔ ɔvi Canada la. Me nee Gail a hɔle Geleade sukulu a. Ɛnee yɛkɛlɛ yɛ nwo. Ɛnee Gail le edwɛkpatɛlɛvolɛ wɔ Bolivia. Yɛyiale bieko wɔ New York wɔ ɛvolɛ 12 anzi. Yemɔ anzi, yeangyɛ yɛgyale wɔ Kenya. Me nye die Gail anwo kpalɛ, ɔluakɛ ɔlɛ Gyihova adwenle wɔ ninyɛne nwo yɛɛ ɔ kunlu dwo mɔɔ ɔlɛ la anwo. Ɔtɛde me boavolɛ mɔɔ sonle bolɛ yɛɛ me kulovolɛ.\nWɔ 1986, bɛmaanle me nee Gail hɔyɛle neavolɛ adendulɛ gyima, noko mekɛ ko ne ala ɛnee meboka Ɔfese Kɔmatii ne anwo. Ɛnee maanle dɔɔnwo mɔɔ bɛwɔ Kenya Bɛtɛle ne abo mɔɔ yɛbazonle bɛ la boka yɛ maangyebakyi gyima ne anwo.\nMelɛmaa ɛdendɛlɛ wɔ nyianu bo wɔ Asmara, 1992\nMekakye mekɛ mɔɔ ɛnee melɛyɛ nyianu bie mɔɔ yɛbayɛ ye wɔ Asmara (wɔ Eritrea) wɔ 1992 anwo ngyehyɛleɛ la, ɛnee bɛtɛfale bɛ sa bɛtɛtole yɛ gyima ne azo wɔ ɛkɛ. Ɔyɛ alɔbɔlɛ kɛ, sua bie mɔɔ ɔ kunlu le ɛtane tɛla nwolɛ ne la a yɛnyianle a. Mɔɔ nyianu kenle ne dwule la, kɛzi mediema ne mɔ zieziele ɔ kunlu ne mɔɔ yɛkola yɛsonle Gyihova wɔ ɛkɛ la zinle me nwo. Mbusua dɔɔnwo vale ndanlɛ mɔɔ le ngɛnlɛma la rale, na bɛvale bɛzieziele nuhua. Yɛyɛle nyianu mɔɔ yɛ anyelielɛ na ɔka ahonle la, na menli 1,279 a rale a.\nƐnee neavolɛ adenduvo gyima ne le nzenzaleɛ kpole maa yɛ ɔluakɛ ɛnee asolo ɛleka biala nee ye dabelɛ. Mekɛ bie yɛdɛnlanle sua kɛnlɛma bie anu wɔ ɛleka mɔɔ bikye nyevile nloa la; mekɛ fofolɛ noko, yɛdɛnlanle gyimayɛvoma sua bie mɔɔ bɛva mbulalɛ bɛyɛ la anu, na ɛleka mɔɔ abialeɛ ne wɔ la bo fuutu 300 (100 m). Ɔnva nwo ɛleka biala mɔɔ yɛzonlenle la, mɔɔ yɛkakye ye kpalɛ la a le daselɛlilɛ gyima ne mɔɔ yɛ nee adekpakyelɛma nee nolobɔlɛma mɔɔ bɔ mɔdenle yɛle la. Mɔɔ bɛhakyile yɛ gyimalilɛ ne la, ɛnee ɔwɔ kɛ yɛkɔ yɛgyakyi agɔnwolɛma dɔɔnwo mɔɔ yɛ nwo balɔ bɛ kpalɛ la.\nYƐNYIANLE NYILALƐ DƆƆNWO WƆ ETHIOPIA\nWɔ 1980 ne mɔ awieleɛ yɛɛ 1990 ne mɔ mɔlebɛbo, bɛliele yɛ gyima ne bɛdole nu wɔ mɛla nu wɔ maanle dɔɔnwo mɔɔ ɛnee wɔ Kenya Bɛtɛle abo la. Ɛhye ati, bɛdele Bɛtɛle nee ɔfese ngakyile. Wɔ 1993, bɛmaanle yɛhɔzonlenle wɔ ɔfese ne mɔɔ wɔ Addis Ababa, Ethiopia la, ɛnee bɛva ɛvolɛ dɔɔnwo bɛyɛ gyima wɔ azule bo, noko kɛkala bɛlie gyima ne bɛdo nu wɔ mɛla nu.\nMewɔ neavolɛ adenduvo gyima ne anu wɔ Ethiopia ɛleka bie, 1996\nGyihova ɛyila gyima ne azo wɔ Ethiopia. Mediema dɔɔnwo bɔle ɔ bo kɛ bɛyɛ adekpakyelɛ gyima ne. Ɔvi 2012 mɔɔ ba la, nolobɔlɛma mɔɔ bo ɛya ngyɛnu 20 la fa bɛ nwo wula dahuu adekpakyelɛ gyima ne anu ɛvolɛ biala. Bieko, teokelase sukulu ngakyile ɛva ndetelɛ mɔɔ hyia la ɛmaa, yɛɛ bɛsisi Belemgbunlililɛ Asalo mɔɔ bo 120. Wɔ 2004, Bɛtɛle abusua ne dule hɔle sua fofolɛ nu, yɛɛ eza bɛzi Nyianu Asalo wɔ azɛlɛ ko ne ala azo.\nWɔ ɛvolɛ mɔɔ ɛpɛ nu la anu, me nee Gail nee Ethiopia mediema ne mɔ ɛnyia agɔnwolɛvalɛ mɔɔ yɛ anyelielɛ. Anyelielɛ nee atiakunlukɛnlɛma mɔɔ bɛlale ye ali la ka ahonle kpalɛ. Yɛ kpɔkɛdelɛ ɛlɛgyegye yɛ kenle nsa ye, yemɔti yemaa bɛva yɛ bɛra Central Europe Bɛtɛle. Bɛlɛnea yɛ kɛnlɛma wɔ ɛke, noko yɛ nwo dɔ yɛ gɔnwo mɔ mɔɔ bɛwɔ Ethiopia la kpalɛ.\nGYIHOVA MAANLE ƆNYINLE\nYɛnwu kɛzi Gyihova maanle ye gyima ne nyinle la. (1 Kɔl. 3:6, 9) Kɛ neazo la, mekɛ mɔɔ menlimoale menlile menli mɔɔ tu ninyɛne wɔ azɛlɛ bo daselɛ wɔ Rwanda wɔ Congo Copperbelt la, ɛnee nolobɔlɛnli biala ɛnle Rwanda. Kɛkala mediema mɔɔ bo 30,000 la a wɔ maanle zɔhane anu a. Wɔ 1967, ɛnee nolobɔlɛma kɛyɛ 6,000 a wɔ Congo (Kinshasa) a. Kɛkala, bɛlɛ nolobɔlɛma mɔɔ bo 230,000, menli mɔɔ bo mgbe ko hɔle Ngakyelɛlilɛ ne wɔ 2018. Nolobɔlɛma mɔɔ wɔ maanle mɔɔ ɛnee wɔ Kenya Bɛtɛle abo la bo 100,000.\nKɛyɛ ɛvolɛ 50 mɔɔ ɛze ɛhɔ la, Gyihova luale mediema ngakyile anwo zo boale me, amaa meava me nwo meawula dahuu ɛzonlenlɛ gyima ne anu. Ɔnva nwo kɛ metɛse nyiane la, mezukoa kɛ mebava me nwo meado Gyihova anwo zo bɔkɔɔ. Mɔɔ meva nu wɔ Africa la ɛmaa menyia abotane yɛɛ me kunlu dwo me nwo. Me nee Gail anye sɔ ɛyɛvolɛyɛlɛ subane mɔɔ mediema ne mɔ lale ye ali yɛɛ kɛzi bɛgyinlanle ngyegyelɛ nloa na bɛnyianle Gyihova anu anwodozo la. Me nye sɔ ye ɛlolɛ ne kpole. Nɔhalɛ nu, Gyihova yilale me maanle ɔbole zo.—Edw. 37:4.\n^ ɛden. 11 Nzinlii bɛravɛlɛle ye Yɛ Belemgbunlililɛ Gyima, na kɛkala bɛva Yɛ Kilisiene Ɛbɛlabɔlɛ Nee Yɛ Ɛzonlenlɛ—Nyianu Buluku ne bɛzie ɔ gyakɛ anu.\n^ ɛden. 23 Bɛnyianle “Kitawala” bɛvile Swahili edwɛkɛkpɔkɛ mɔɔ abo kile “komo zo, kile adenle anzɛɛ sie” la anu. Maanyɛlɛ eku ɛhye bodane a le kɛ—bɛkpondɛ fanwodi bɛavi Belgium abo. Kitawala ekpunli ne mɔ asa hanle Gyihova Alasevolɛ mbuluku ne mɔ, bɛzukoale na bɛhyehyɛle, eza bɛhakyile Baebolo ne anu ngilehilelɛ ne bɛmaanle ɔ nee bɛ adwenle, bɛ amaamuo nee ɛbɛlatane mɔɔ bɛbɔ la yiale.\nFa nwa awie Fa nwa awie Gyihova Yilale Me Maanle Ɔbole Zo\nw19 July m. 25-29\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ July 2019


Ayezaya 30 | Yintanɛte Zo Baebolo | Ewiade Fofolɛ Ngilebɛbo\nYigyibiti moalɛ ne bayɛ mgbane (1-7)\nMenli kpo ngapezo edwɛkɛ ne (8-14)\nBɛnyia anwodozo a, bɛbanyia anwosesebɛ (15-17)\nGyihova do ye menli ne (18-26)\nGyihova, Kilehilevolɛ Kpole Kpalɛ ne (20)\n“Adenle ne ɛne” (21)\nGyihova babua Aselea ndɛne (27-33)\n30 Kɛ Gyihova se la ɛne: “Anzosesebɛ mralɛ, bɛ gyakɔ,+Bɛdi kpɔkɛbɔlɛ mɔɔ ɛnvi me ɛkɛ la anzi,+Bɛyɛ ngyehyɛleɛ* mɔɔ me sunsum ɛngile bɛ adenle a,Amaa bɛava ɛtane bɛaboka ɛtane nwo. 2 Bɛkɔ Yigyibiti a+ bɛmbiza me,*+Bɛkɔ kɛ bɛkavea Falo banebɔlɛ bo*Na bɛanyia feabelɛ wɔ Yigyibiti alubo ne anu! 3 Noko Falo banebɔlɛ ne bamaa bɛ nyunlu agua aze,Na Yigyibiti alubo ne anu feabelɛ ne amaa bɛabɔ anyiemgba.+ 4 Ɔluakɛ ye mgbanyima ne mɔ wɔ Zowan,+Yɛɛ ye soanvolɛma ɛdwu Heenɛze. 5 Bɛ muala bɛ nyunlu bagua azeƆluakɛ menli ne anwo ɛnrɛyɛ nvasoɛ ɛnrɛmaa bɛ,Bɛnrɛboa bɛ yɛɛ bɛnrɛnyia bɛ nwo zo nvasoɛ biala,Nyiane nee anyiemgba ala a bɛbanyia a.”+ 6 Nrɛlaleɛ mɔɔ tia nyiakɛ nane anwo ɛzulolɛ ne mɔ la ɛne: Bɛdua amaneɛnwunlɛ nee anwongyelelɛ azɛlɛ zo,Ɛleka mɔɔ awenade, awenade mɔɔ kpo la wɔ,Ɛleka mɔɔ bɔna nee ɛwɔlɛ mɔɔ anwo yɛ ndɛ na ɔtu* wɔ la,Bɛfa bɛ anwonyia ne bɛgua asoaso zoYɛɛ bɛfa bɛ ninyɛne bɛgua afunlumu nzi. Noko ninyɛne ɛhye mɔ ɛnrɛboa menli ne. 7 Ɔluakɛ Yigyibiti moalɛ ne le mgbane.+ Yemɔti mevɛlɛ ɛhye: “Releehabe+ mɔɔ tɛnla koonwu la.” 8 “Akee kɔ, na kɔhɛlɛ ye wɔ bolɛ ɛdɛbaa zo wɔ bɛ nyunlu ɛkɛ,Na kɛlɛ ye wɔ buluku nu,+Amaa kenle bie yeayɛDaselɛ mɔɔ wɔ ɛkɛ dahuu.+ 9 Ɔluakɛ bɛle atuadelɛ menli,+ mɛlɛbɛla mralɛ,+Mralɛ mɔɔ bɛngulo kɛ bɛtie Gyihova mɛla* la.+ 10 Bɛka bɛkile ɛnyelɛzodeɛnwunlɛma kɛ, ‘Bɛmmanwu debie,’ Na bɛka bɛkile ngapezoma kɛ, ‘Bɛmmaka ngapezo mɔɔ le nɔhalɛ la.+ Bɛha edwɛkɛ menlemenle* bɛhile yɛ; bɛha adalɛ ngapezo.+ 11 Bɛvi adenle ne azo; bɛmakyi bɛvi adenle kpalɛ ne azo. Bɛmmaka Yizilayɛ Nwuanzanwuanza Ko ne anwo edwɛkɛ bɛkile yɛ bieko.’”+ 12 Yemɔti edwɛkɛ mɔɔ Yizilayɛ Nwuanzanwuanza Ko ne ɛha la ɛne: “Kɛmɔ bɛkpo edwɛkɛ ɛhye+Bɛva bɛ rɛle bɛwula nzisi nee mɛlɛbɛla nuNa bɛva bɛ nwo bɛdo ninyɛne ɛhye mɔ azo la ati,+ 13 Ɛtane ɛhye bayɛ kɛ bane mɔɔ ɛgyigya,Ɔbayɛ kɛ bane tendenle mɔɔ ɔkpondɛ yeade yeagua la yeamaa bɛ. Ɔbabu yeagua aze arɛlevilɛ nu ɛkɛ ne ala. 14 Ɔbabubu kɛ nwovolɛ buakɛ kpole la,Ɔbabubu bɔkɔɔ mɔɔ bɛnrɛnyia ekyi bɔbɔMɔɔ bɛfa bɛfa senleAnzɛɛ bɛfa bɛfe nzule wɔ azɛlɛ nwo* bɔbɔ a ɔyɛ boɛ la.” 15 Ɔluakɛ edwɛkɛ mɔɔ Tumivolɛ Awulae Gyihova, Yizilayɛ Nwuanzanwuanza Ko ne ɛha la ɛne: “Saa bɛsia bɛ nzi bɛba me ɛkɛ na bɛdie bɛ menle a, bɛbalie bɛ;Saa bɛsie bɛ nwo dii na bɛnyia anwodozo a, bɛbanyia anwosesebɛ.”+ Noko bɛangulo.+ 16 Na bɛhanle kɛ: “Kyɛkyɛ, yɛbadɛnla mgbɔnwɔ zo yɛanriandi!” Yemɔti bɛbanriandi amgba. “Yɛɛ yɛbadɛnla mgbɔnwɔ mɔɔ anwo yɛ ndɛ la azo!”+ Yemɔti menli mɔɔ ɛlɛfoa bɛ la anwo bayɛ ndɛ.+ 17 Sonla ko banwunlonwunla menli apenle ko yeamaa bɛ nwo awoso bɛ;+Menli nnu banwunlonwunla bɛ yeamaa bɛanriandiKɔkpula kɛ bɛ nuhua mɔɔ baha la bayɛ kɛ fɛlɛnra mɔɔ gyi boka zo,Kɛ sɛkɛlɛneɛ baka mɔɔ gyi boka ekyi zo la.+ 18 Noko Gyihova ɛlɛfa abotane ahendɛ* kɛ ɔboa bɛ,+Na ɔbamaa ɔ nwo zo yeaze bɛ anwunvɔne.+ Ɔluakɛ Gyihova le pɛlepɛle Nyamenle.+ Anyelielɛ a le menli kɔsɔɔti mɔɔ bɛ nye la ɔ nwo zo* la.+ 19 Saa menli ne tɛnla Zayɔn, wɔ Gyɛlusalɛm a,+ bɛnrɛzu bieko.+ Saa ɔte kɛ bɛlɛsu bɛakpondɛ moalɛ a, ɔbaze bɛ anwunvɔne; saa ɔte bɛ ne ala a, ɔbalie bɛ zo.+ 20 Gyihova bava anwongyelelɛ ayɛ aleɛ amaa bɛ na yeava amaneɛnwunlɛ yeayɛ nzule yeamaa bɛ bɔbɔ ɛdeɛ,+ noko bɛ Kilehilevolɛ Kpole Kpalɛ ne ɛnrɛva ɔ nye ɛnrɛvea bɛ bieko, na bɛbava bɛ nye bɛanwu bɛ Kilehilevolɛ Kpole Kpalɛ ne.+ 21 Na bɛ nzo bade edwɛkɛ bie wɔ bɛ nzi kɛ, “Adenle ne ɛne.+ Bɛlua nu,” saa bɛfa fema zo o, bɛne zo o.+ 22 Na bɛbagua bɛ ananze mɔɔ bɛva dwɛtɛ fufule bɛfɔle nwo nee ananze mɔɔ bɛva nvutuke bɛfɔle nwo la anwo evinli.+ Bɛbavuandi bɛ bɛagua bɛ lɔ kɛ raalɛ mɔɔ ɛhɔ amozi la ɛdanlɛ na bɛaha kɛ, “Bɛhɔ!”*+ 23 Na ɔbamaa ezule adɔ agua bɛ ma mɔɔ bɛlua la azo,+ na bɛanyia aleɛ dɔɔnwo mɔɔ le kpalɛ* la wɔ azɛlɛ ne azo.+ Kenle zɔhane, bɛ nyɛmoa badidi wɔ adidileka mɔɔ tɛlɛ la azo.+ 24 Na nlankɛ nee asoaso mɔɔ bɛfa bɛyɛ gyima wɔ azɛlɛ ne azo la bali ndile mɔɔ bɛva aleɛ kpalɛ bɛfonla ye, na bɛva sofi nee faka bɛkpogya la. 25 Azule nee azudenle baze boka tendenle nee boka ekyi biala azo,+ wɔ kenle mɔɔ bɛbahu menli dɔɔnwo na tawa ne mɔ abubu agua la. 26 Na siane ne wienyi ne bayɛ kɛ sɛnzɛne ne wienyi ne la; na sɛnzɛne ne wienyi ne bayɛ mɔnwo nsuu+ kɛ kenle nsuu wienyi la wɔ kenle mɔɔ Gyihova bayɛ ye menli ne mɔɔ ɛbodɛboda* la ayile+ na yeakyekye nganlɛ mɔɔ dule bɛ wɔ mekɛ mɔɔ ɔbole bɛ la.+ 27 Nea! Gyihova duma vi moamoa ɛlɛba,Ɔlɛfa ɛya kpole nee amungu ɛlomboɛ yeara. Ɔ nloa anu le ɛya ngome,Yɛɛ ɔ tafinlima le kɛ sendɔlɔra.+ 28 Ye sunsum* ne le kɛ azuyilɛ mɔɔ dwu bɛ kɔme nu la,Ɔbava ɛzɛkyelɛ akegyebɛ yeahegye maanle maanle ne;Na yeava bulalɛ mɔɔ bamaa menli ne aminli la yeawula bɛ awudwelɛ nu.+ 29 Noko bɛbado edwɛne kɛ mɔɔ bɛto ye nɔɔzoWɔ mekɛ mɔɔ bɛlɛsiezie bɛ nwo* bɛamaa ɛvoyialilɛ la,+Na bɛ ahonle bali fɛlɛkoKɛ awie mɔɔ ɛlɛfa fulutuAhɔ Gyihova boka ne azo, Yizilayɛ Bodane ne ɛkɛ ne la.+ 30 Gyihova bamaa bɛade ɔ ne kpole ne+Na yeamaa bɛanwu ɔ sa ne+ mɔɔ ɔlɛdwula ye aze wɔ ɛya kpole nu,+Sendɔlɔra kpole nu,+Ezule kpole,+ ahumu nee ezuawolɛ nu la.+ 31 Ɔlua Gyihova ane ne ati, Aselea ahonle badu;+Ɔbava baka yeabɔ ye.+ 32 Na ndeanlɛ baka biala mɔɔGyihova bava ara Aselea anwo zo laBɛbava akɛya nee haape bɛalie zolɛ+Wɔ mekɛ mɔɔ ɔlɛtende ɔ sa yeatia bɛ wɔ konle nu la.+ 33 Ɔluakɛ yeziezie ye Tofɛte* ne+ yewie;Eza bɛziezie bɛmaa belemgbunli ne.+ Ɛleka mɔɔ yeziezie ɛyɛne ne la anu kɔ yɛɛ ɔtɛlɛ,Ɛyɛne dɔɔnwo nee senle wɔ nu. Gyihova ɛnwomenle ne, mɔɔ le kɛ sɔlefa dɔɔnwo la,Bado senle wɔ nu.\n^ Hibulu aneɛ nu, “bɛgua nza,” mɔɔ kile kɛ bɛlɛyɛ ngyehyɛleɛ la.\n^ Anzɛɛ “bɛmbiza bɛndie me nloa anu edwɛkɛ.”\n^ Hibulu aneɛ nu, “Falo aranemgbole nu.”\n^ Anzɛɛ “ɛwɔlɛ mɔɔ pɔezen wɔ ɔ nloa anu.”\n^ Hibulu aneɛ nu, “edwɛkɛ mɔɔ fie.”\n^ Anzɛɛ ɔkola ɔkile, “wɔ angola nu.”\n^ Anzɛɛ “anye la.”\n^ Anzɛɛ “bɛlɛkendɛ ye ɛsesebɛ.”\n^ Anzɛɛ ɔkola ɔkile, “na bɛavɛlɛ bɛ evinli.”\n^ Hibulu aneɛ nu, “mɔɔ le sosɔɔ.”\n^ Anzɛɛ “ɛbubu.”\n^ Anzɛɛ “bɛlɛte bɛ nwo.”\n^ “Tofɛte” le sɛkɛlɛneɛ adenle zo ɛleka mɔɔ bɛyela debie la, na ɔkile ɛzɛkyelɛ.


Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Kɛlata Kpalɛ Ɛhɛlɛlɛ\nYɛ Ɛbɛlabɔlɛ Nee Yɛ Ɛzonlenlɛ Nyianu Buluku | March 2019\nKENGA YE WƆ Abbey Abua Abui Acholi Afrikaans Ahanta Aja Akha Albanian Altai Alur Amharic Arabic Argentina Mumule Aneɛ Armenian Assamese Ateso Attié Aukan Australia Mumule Aneɛ Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Bété Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Croatian Czech Damara Dangme Danish Dayak Ngaju Digor Douala Drehu Dutch Edo Efik English Esan Estonian Ewe Fante Faroese Fijian Finnish Fon Frafra French French Mumule Aneɛ Ga Galician Garifuna Georgian German German Mumule Aneɛ Giliki Gitonga Gokana Greenlandic Guarani Gujarati Gun Guéré Haitian Creole Hausa Herero Hibulu Hiligaynon Hindi Hiri Motu Hmong (White) Huastec (San Luis Potosi) Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kenya Mumule Aneɛ Khana Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mansaka Mapudungun Marathi Marshallese Mauritian Creole Maya Mazatec (Huautla) Mbunda Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norwegian Nsenga (Zambia) Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zande Zapotec (Isthmus) Zapotec (Lachiguiri) Zulu\nDEƐMƆTI ƆHYIA LA: Ngɛlata 14 mɔɔ ɛzoanvolɛ Pɔɔlo hɛlɛle vale maanle ɔ mediema Kilisienema anwosesebɛ la anu ko a le 1 Kɔlentema buluku ne. Saa awie ɛlɛkɛlɛ kɛlata a, ɔnyia mekɛ ɔdwenledwenle edwɛkɛ agbɔkɛ mɔɔ ɔbava yeali gyima la anwo kpalɛ, na ahenle mɔɔ ɔbava yeamaa ye la noko kola kenga ye fane dɔɔnwo. Kɛlata ɛhɛlɛlɛ le adenle kpalɛ mɔɔ yɛdua zo yɛdi yɛ mbusuafoɔ nee yɛ gɔnwo mɔ daselɛ a. Eza ɔle adenle kpalɛ mɔɔ yɛdua zo yɛdi menli mɔɔ yɛnnwu bɛ yɛ nee bɛ ɛndendɛ la daselɛ. Kɛ neazo la, bie a ɛnee awie ɛhile edwɛkpa ne anwo anyelielɛ noko ɔyɛ se kɛ ɛbado ye wɔ sua nu. Ɔnla aze kɛ yɛ sa baha menli bie mɔ wɔ yɛ azɛlɛsinli nu ɔluakɛ bɛde azua mɔɔ bɛlie nwolɛ bane la anu anzɛɛ bɛde moa kpalɛ la ati. Ninyɛne boni mɔ a ɔwɔ kɛ yɛyɛ bɛ nzonlɛ, titili saa yɛkɛlɛ kɛlata yɛamaa awie mɔɔ yɛnze ye a?\nKɛlɛ edwɛkɛ mɔɔ saa anrɛɛ ɛ nee ahenle ɛlɛtendɛ a ɛbaha la. Da ɛ nwo ali wɔ kɛlata ne mɔlebɛbo, na maa ɔnwu deɛmɔti ɛlɛkɛlɛ ye la. Ɛbahola wɔabiza ye kpuya wɔamaa yeadwenle nwolɛ na akee wɔahwe ye adwenle wɔahɔ yɛ wɛbsaete ne azo. Akee ka sua nu Baebolo ɛzukoalɛ nwo ngyehyɛleɛ ne anwo edwɛkɛ kile ye anzɛɛ twe ye adwenle kɔ mbuluku mɔɔ yɛfa yɛkilehile la anu ko edwɛkɛtile ne mɔ azo. Ɛbahola wɔava ninyɛne le kɛ ngitanwolilɛ kaade, ɛsalɛdolɛ nee trate wɔavea ɛnvulopu ne anu\nMaa ɔyɛ sikalɛ. Ɔnle kɛ wɔ kɛlata ne anu edwɛkɛ yɛ tendenle somaa, tɛ ye zɔ a, ye ɛgengalɛ bayɛ ye ɛvɛlɛ.—Nea kɛlata ɛhɛlɛlɛ nwo neazo ne\nKenga nu kpalɛ amaa wɔanwu nvonleɛ biala mɔɔ wɔ nu la. Nea kɛ ɔyɛ anyelielɛ na ɔda agɔnwolɛvalɛ ali. Fa stamp dodo mɔɔ ɔhyia la beta zo\nNYAMENLE EDWƐKƐ NE AZO NVASOƐ Kɛzi Bɛda Kilisiene Ɛlɔlɛ Ali La\nNYAMENLE EDWƐKƐ NE AZO NVASOƐ Maa Gyihova Ɛmaa Wɔ Abotane Nee Arɛlekyekyelɛ\nNYAMENLE EDWƐKƐ NE AZO NVASOƐ Ɛdi Wɔ Atiakunluwɔzo Nzi Anzɛɛ Ɛmaa Nyamenle Sunsum Ne Kile Wɔ Adenle Ɔ?\nYƐ KILISIENE ƐBƐLABƆLƐ Yɛbɔ Mɔdenle Yɛnyia Anyuhɔlɛ Wɔ Daselɛlilɛ Nu—Kɛlata Kpalɛ Ɛhɛlɛlɛ\nYƐ KILISIENE ƐBƐLABƆLƐ Kɛlata Ɛhɛlɛlɛ Nwo Neazo\nNYAMENLE EDWƐKƐ NE AZO NVASOƐ “Mgbɔvonle Ekyi Bie A Maa Ɛdɔkɛ Ne Amuala Nyinyia A”\nYƐ KILISIENE ƐBƐLABƆLƐ Fa Vidio Kilehile Wɔ Baebolo Sukoavoma\nEdwɛkɛ ne Mbuluku mɔɔ ɛtwe la anwo edwɛkɛ YƐ ƐBƐLABƆLƐ NEE YƐ ƐZONLENLƐ NYIANU BULUKU March 2019\nYƐ ƐBƐLABƆLƐ NEE YƐ ƐZONLENLƐ NYIANU BULUKU March 2019


Ɛzɛdɔso 2 | Yintanɛte Zo Baebolo | Ewiade Fofolɛ Ngilebɛbo\nMosisi awolɛ (1-4)\nFalo ara raalɛ ne vale Mosisi yɛle ɔ ra (5-10)\nMosisi nriandile hɔle Medean na ɔgyale Zepɔla (11-22)\nNyamenle dele Yizilayɛma ɛzunlɛ (23-25)\n2 Mekɛ zɔhane anu, nrenyia bie mɔɔ vi Livae abusua nu la gyale raalɛ bie wɔ Livae abusua ne anu.+ 2 Raalɛ ne nrenzɛle na ɔwole ralɛ nrenyia. Na mɔɔ ɔnwunle kɛzi kakula ne anwo yɛ fɛ la, ɔvale ye ɔveale too siane nsa.+ 3 Mɔɔ ɔnwunle kɛ ɔfa ye ɔfea bieko a ɔnyɛ boɛ la,+ ɔvale ndɔ kɛndɛne* na ɔvale bilewu ɔhanle nuhua, ɔvale kakula ne ɔdole nu na ɔvale ye ɔziele ndɔ ne mɔɔ wɔ Azule Naele ne anloa la anu. 4 Noko ɔ diema raalɛ ne+ gyinlanle moa ekyii kɛ ɔnea mɔɔ bado ye la. 5 Mɔɔ Falo ara raalɛ ne hɔle kɛ ɔkabia Naele ne anu la, ɛnee ye sonvolɛ mraalɛ ne mɔ luolua Naele ne anloa. Na ɔnwunle kɛndɛne ne wɔ ndɔ ne anu. Ɛkɛ ne ala ɔzoanle ye akɛlɛ raalɛ ne kɛ ɔhɔva ɔrɛla.+ 6 Mɔɔ ɔbukele zolɛ la, ɔnwunle kakula ne, na ɛnee kakula ne ɛlɛsu. Ɔ nwo yɛle ye alɔbɔlɛ,* na ɔhanle kɛ: “Hibuluma ne amra ne mɔ ko ɛne.” 7 Akee ɔ diema raalɛ ne bizale Falo ara raalɛ ne kɛ: “Mengɔnvɛlɛ Hibulu mraalɛ mɔɔ nea ngakula la ko memaa ɔnlea kakula ne ɔmaa wɔ ɔ?” 8 Falo ara raalɛ ne zele ye kɛ: “Kɔ!” Ɛkɛ ne ala kakula raalɛ ne hɔvɛlɛle kakula ne mame.+ 9 Falo ara raalɛ ne zele ye kɛ: “Fa kakula ɛhye kɔnlea ye maa me na mebadua wɔ kakɛ.” Yemɔti raalɛ ne vale kakula ne hɔnleanle ye. 10 Mɔɔ kakula ne nyinli la, ɔvale ye ɔrɛlɛle Falo ara raalɛ ne, na ɔvale ye ɔyɛle ɔ ra.+ Ɔdonle ye Mosisi* na ɔhanle kɛ: “Ɔboalekɛ menyele ye menvile nzule nu.”+ 11 Akee mɔɔ Mosisi yɛle kpanyinli* la, ɔvindele ɔhɔle ɔ mediema ne mɔ anwo lɔ kɛ ɔkanlea gyima ɛsesebɛ mɔɔ bɛlɛyɛ la,+ na ɔnwunle kɛ Yigyibitinli bie ɛlɛbo ɔ mediema Hibuluma ne mɔ ko. 12 Ɔti ɔtotole ɔ nye, na mɔɔ yeannwu awie la, ɔhunle Yigyibitinli ne na ɔvunle ye ɔveale ɛnwea ne anu.+ 13 Na aleɛ hyenle mɔɔ ɔvindele la, ɔnwunle kɛ Hibuluma nwiɔ ɛlɛko. Yemɔti ɔbizale nuhua ne mɔɔ di fɔlɛ la kɛ: “Duzu ati a wɔbɔ ɛ gɔnwo ɛ?”+ 14 Na ɔbuale ye kɛ: “Nwane a yɛle wɔ kpanyinli nee ndɛnebuavolɛ wɔ yɛ nwo zo a? Wɔnyia adwenle kɛ ɛku me kɛ mɔɔ ɛhunle Yigyibitinli ne la ɔ?”+ Akee Mosisi ahonle dule na ɔhanle kɛ: “Nɔhalɛ nu, edwɛkɛ ne ɛla ali!” 15 Mɔɔ Falo dele edwɛkɛ ne la, ɔyɛle kɛ ɔku Mosisi; noko Mosisi nriandile vile Falo anwo ɛkɛ na ɔhɔle Medean azɛlɛ zo,+ na ɔhɔdɛnlanle bula bie anwo. 16 Ɛnee Medean ɛsɔfo ne+ lɛ ɔ mra mraalɛ nsuu, na bɛrale kɛ bɛbaza nzule bɛagua debie mɔɔ nane no nzule wɔ nu la anu bɛamaa bɛ papa mboane ne mɔ anlo bie. 17 Noko mboaneneavolɛma ne mɔ ravoanle bɛ kɛ mɔɔ bɛta bɛyɛ ye la. Na Mosisi dwazole raboale* mraalɛ ne mɔ na ɔmaanle bɛ mboane ne mɔ nzule. 18 Mɔɔ bɛhɔle bɛ papa Riliwɛle*+ anwo ɛkɛ wɔ sua nu la, ɔdeanle nu kɛ: “Kɛ ɔyɛle mɔɔ ɛnɛ bɛra sua nu ndɛndɛ zɛhae ɛ?” 19 Bɛbuale kɛ: “Yigyibitinli bie+ liele yɛ vile mboaneneavolɛma ne mɔ asa anu, na ɔzale nzule ne bie bɔbɔ ɔmaanle yɛ na ɔmaanle mboane ne mɔ nzule.” 20 Na ɔbizale ɔ mra mraalɛ ne mɔ kɛ: “Ɔwɔ ni? Duzu ati a bɛgyakyile ye nehane ɛ? Bɛhɔvɛlɛ ye bɛrɛla bɛmaa ɔ nee yɛ ɛrali debie.” 21 Ɛhye anzi, Mosisi kponlenle zo kɛ ɔ nee nrenyia ne badɛnla, na ɔvale ɔ ra raalɛ Zepɔla ɔmaanle+ Mosisi gyale ye. 22 Nzinlii ɔwole ralɛ nrenyia, na Mosisi donle ye Gɛhyɔm,*+ ɔluakɛ ɔhanle kɛ, “Mele ɛyɛvolɛ wɔ azɛlɛ ɛhye azo.”+ 23 Mekɛ tendenle* pɛle nu la, Yigyibiti belemgbunli ne wule,+ noko Yizilayɛma hɔle zo lile nyane wɔ akɛlɛzonlenlɛ nu, na bɛzunle bɛkpondɛle moalɛ, na bɛ akɛlɛzonlenlɛ nu ɛzunlɛ ne dwule nɔhalɛ Nyamenle ne anzo nu.+ 24 Nzinlii Nyamenle dele bɛ nyane ɛzunlɛ ne,+ na Nyamenle hakyele ngyekyeleɛ mɔɔ ɔ nee Ebileham, Ayezeke nee Gyekɔbo yɛle la.+ 25 Yemɔti Nyamenle dole ɔ nye nleanle Yizilayɛma; na Nyamenle nwunle mɔɔ ɛlɛkɔ zo la.\n^ Anzɛɛ “ɛlɛka.”\n^ Hibulu aneɛ nu, “Ɔ kunlu yelɛyelale ye maanle ye.”\n^ Ɔ bo kile “Bɛyele Ye Bɛvile Nzule Nu.”\n^ Anzɛɛ “mɔɔ Mosisi anwo ɛlɛyɛ se.”\n^ Anzɛɛ “raliele.”\n^ Ɛhye kile, Gyɛtulo.


Gyɛlɛmaya 14 | Yintanɛte Zo Baebolo | Ewiade Fofolɛ Ngilebɛbo\nNzuhɔne, ɛhɔne nee dadeɛ (1-12)\nBɛbuale adalɛ ngapezoma ne fɔlɛ (13-18)\nGyɛlɛmaya liele dole nu kɛ menli ne ɛyɛ ɛtane (19-22)\n14 Gyihova edwɛkɛ mɔɔ fale ezule mɔɔ ɛndɔ la anwo mɔɔ rale Gyɛlɛmaya ɛkɛ ne la ɛne:+ 2 Dwuda ɛlɛdi nyane,+ ye nlenkɛ mgbole ne mɔ ɛzɛkye. Bɛyɛ basaa na bɛdudu bɛgua aze,Bɛte ɛzunlɛ wɔ Gyɛlusalɛm. 3 Bɛ menle mɔ soa bɛ sonvolɛma* kɛ bɛhɔza nzule. Bɛkɔ bula ne mɔ azo noko bɛnnyia nzule. Bɛfa bɛ mbuakɛ ne mgbane bɛsia. Bɛ nyunlu gua aze yɛɛ bɛ sa nu to,Na bɛkeda bɛ ti zo. 4 Kɛmɔ ezule ɛndɔ azɛlɛ ne azo la ati,+Azɛlɛ ne ɛkpakyekpakye,Ɛyazonlɛma anyunlu ɛgua aze na bɛhedɛheda bɛ ti zo. 5 Asoasoa belɛ mɔɔ la kpɔkɛ nu bɔbɔ la, gyakyi ɔ ra adɔma ɛkɛƆluakɛ ndile biala ɛnle ɛkɛ. 6 Ɛbɔ nu asoaso gyinlegyinla awoka zo. Bɛdie ɛnwomenle ndɛndɛ kɛ ɛzonlɛ;Bɛ nye zo ɛyɛ bɛ kisii, ɔluakɛ bɛnnyia ndile.+ 7 O Gyihova, yɛ nvonleɛ di daselɛ tia yɛ ɛdeɛ,Noko wɔ duma ne ati, yɛ nwolɛ debie.+ Yɛanli nɔhalɛ fane dɔɔnwo,+Na ɛdawɔ a yɛyɛ ɛtane yɛtia wɔ a. 8 O Yizilayɛ anyelazo, ye Ngoanedievolɛ+ wɔ ngyegyelɛ mekɛ nu,Duzu ati a wɔyɛ kɛ ɛyɛvolɛ wɔ azɛlɛ ye azo,Kɛ adendulɛnli mɔɔ ɔmakyi yeala kenle ko na yeahɔ la ɛ? 9 Duzu ati a wɔyɛ kɛ awie mɔɔ edwɛkɛ ɛzi ɔ nwo,Kɛ katakyie mɔɔ ɛngola ɛnlie ngoane la ɛ? O Gyihova, ɛwɔ yɛ avinli,+Na bɛfa wɔ duma bɛfɛlɛ yɛ.+ Mmakpo yɛ. 10 Mɔɔ Gyihova ɛha ye wɔ menli ɛhye mɔ anwo la ɛne: “Bɛkulo akpɔsa ɛhɔlɛ;+ bɛngola ɛleka ko tɛnla.+ Yemɔti Gyihova anye ɛnlie bɛ nwo.+ Akee ɔbahakye bɛ nvonleɛ na yeahwe bɛ nzo wɔ bɛ ɛtane ne mɔ anwo.”+ 11 Akee Gyihova zele me kɛ: “Mmayɛ asɔne ɛmaa menli ɛhye mɔ kɛ ninyɛne ɛhɔ boɛ ɛmaa bɛ.+ 12 Saa bɛkye ɛhɔne a, menrɛdie bɛ ɛzunlɛ,+ na saa bɛbɔ ɛyelalɛ afɔle nee ma afɔle a, me nye ɛnrɛlie nwolɛ,+ ɔluakɛ mebalua konle dadeɛ, ɛhɔne nee ewulenzane* zo meabɔ bɛ bo zo.”+ 13 Ɛhye ati menganle kɛ: “O Tumivolɛ Awulae Gyihova! Nea, ngapezoma ne ɛlɛka ahile bɛ kɛ, ‘Bɛnrɛnwu konle dadeɛ yɛɛ ɛhɔne ɛnrɛhu bɛ, emomu mebamaa bɛ nɔhalɛ anzodwolɛ wɔ ɛke.’”+ 14 Akee Gyihova zele me kɛ: “Ngapezoma ne ɛlɛka adalɛ ngapezo wɔ me duma nu.+ Metɛsoanle bɛ yɛɛ metɛkanle ɛhwee metɛkilele bɛ yɛɛ me nee bɛ ɛtɛtendɛle.+ Adalɛ ɛnyelɛzodeɛnwunlɛ nee abisadeɛ mɔɔ nvasoɛ ɛnle zo nee adalɛ edwɛkɛ mɔɔ wɔ bɛ ahonle nu la yɛɛ bɛlɛka bɛahile bɛ a.+ 15 Ɛhye ati mɔɔ Gyihova ɛha ye wɔ ngapezoma mɔɔ fa me duma ka ngapezo wɔ mekɛ mɔɔ metɛsoanle bɛ na bɛka kɛ konle dadeɛ anzɛɛ ɛhɔne ɛnrɛra azɛlɛ ɛhye azo la anwo la ɛne: ‘Konle dadeɛ nee ɛhɔne a bahuhu ngapezoma zɔhane a.+ 16 Na ɛhɔne nee konle dadeɛ ti, bɛbavuandi menli mɔɔ ɛlɛka ngapezo ne ahile bɛ la avunli bɛagua Gyɛlusalɛm awɔdenle ne mɔ azo, awie biala ɛnrɛzie bɛ+—bɛ nee bɛ ye mɔ, bɛ mra mrenyia, anzɛɛ bɛ mra mraalɛ—ɔluakɛ mebawola munzule mɔɔ fɛta bɛ la meagua bɛ nwo zo.’+ 17 “Ka edwɛkɛ ɛhye kile bɛ,‘Maa me nye ɛhwi monle alehyenlɛ nee aledwolɛ, mmamaa ɔpɛ,+Ɔluakɛ ɛbodalɛ kpole bie+Ɛmaa me menli ne ɛgua aze na bɛbubu bɔkɔɔ. 18 Saa mekɔ ɛbɔ nu na menea a,Menwu bɛdabɛ mɔɔ bɛwu konle dadeɛ nloa la avunli!+ Na saa meba suakpole ne azo a,Menwu bɛdabɛ mɔɔ ɛhɔne ɛmaa anwonyane ɛbɔ bɛ la!+ Ɔluakɛ ngapezoma nee ɛsɔfoma luolua nu wɔ azɛlɛ mɔɔ bɛnze zo la azo.’”+ 19 Asoo wɔkpo Dwuda bɔkɔɔ, anzɛɛ ɛkyi Zayɔn ɔ?+ Duzu ati a wɔboda yɛ mɔɔ yɛnnyia ayile biala yɛnyɛ a?+ Ɛnee yɛ nye la anzodwolɛ ade, noko debie kpalɛ amba,Ɛnee yɛlɛkpondɛ ayileyɛlɛ, noko ɛzulolɛ a rale a!+ 20 O Gyihova, yɛdie yɛ amumuyɛyɛlɛ ne yɛto nu,Nee yɛ nenyia mɔ nvonleɛ ne,Ɔluakɛ yɛyɛ ɛtane yɛtia wɔ.+ 21 Wɔ duma ne ati, mmakpo yɛ;+Mmabu ɛ nye ɛgua wɔ anyunlunyia belemgbunli ebia ne azo. Kakye ngyekyeleɛ ne mɔɔ ɛ nee yɛ yɛle la, mmasɛkye ye.+ 22 Asoo maanle maanle ne mɔ ananze ne mɔ mɔɔ nvasoɛ ɛnle zo la anu bie kola maa ezule tɔ,Anzɛɛ anwuma angome kola maa ezule tɔ ɔ? O Gyihova yɛ Nyamenle, asoo tɛ ɛ ngomekye ala?+ Yɛ anyelazo a le wɔ,Ɔluakɛ ɛ ngomekye a wɔyɛ ninyɛne ɛhye mɔ amuala a.\n^ Anzɛɛ “bɛ ngakula.”\n^ Anzɛɛ “anwonyane.”


1 Timote 3 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Mumule Aneɛ Korean Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Marshallese Maya Mexico Mumule Aneɛ Moore Mozambique Mumule Aneɛ Myanmar Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nNea 2013 ɛdeɛ ne\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6\n1 Timote 3:1-16\nMɔɔ maa neavolɛma fɛta (1-7)\nMɔɔ maa asafo nu azonvolɛ fɛta (8-13)\nNyamenlezonlenlɛ kpalɛ nwo fealeranu edwɛkɛ (14-16)\n3 Ɛhye le nɔhalɛ edwɛkɛ: Saa awie kpondɛ kɛ ɔyɛ neavolɛ a, ɛnee ɔkulo gyima kpalɛ. 2 Ɔti ɔwɔ kɛ neavolɛ yɛ awie mɔɔ edwɛkɛ ɛnle ɔ nwo, ɔ ye kokye, ɔ nye gyi ɔ ti anwo, ye adwenle nu la ɛkɛ,* ɔyɛ ye ninyɛne pɛpɛɛpɛ, ɔdie nyɛvolɛ, ɔkola ɔkilehile, 3 ɔnle nzanli, ɔnle basabasa,* emomu ɔte edwɛkɛ bo, ɔngulo butulelilɛ, ɔ nye ɛmbolo ezukoa, 4 ɔle awie mɔɔ nea ye sua nu amra kpalɛ, ɔ mra fa enililɛ bɛlɛ bɛ nwo aze maa ye 5 (na saa awie ɛngola ɛnnea ye sua nu amra kpalɛ a, kɛ ɔkɛyɛ na yeahola yeanlea Nyamenle asafo ne azo ɛ?), 6 ɔnle kɛ ɔyɛ diedinli fofolɛ,* anrɛɛ ɔkɛmemaa ɔ nwo zo na bɛkɛbua ye ndɛne kɛ mɔɔ bɛbua Abɔnsam la. 7 Bieko, ɔwɔ kɛ menli mɔɔ ɛnle asafo ne anu la ka ɔ nwo edwɛkɛ kpalɛ amaa menli angua ɔ nyunlu aze* na yeandɔ Abɔnsam ɛhane nu. 8 Zɔhane ala a ɔwɔ kɛ asafo nu azonvolɛ anye ka aze a, bɛ nloa ɛnle nwiɔ nwiɔ,* bɛnle nzama, bɛnlua anyebolo adenle zo bɛnnyia bɛ nwo, 9 na bɛfa adwenle mɔɔ anu te la bɛsɔ diedi ne anwo fealeranu edwɛkɛ nwuanzanwuanza ne anu. 10 Bieko, bɛlimoa bɛzɔ menli zɛhae mɔ bɛnlea kɛ bɛfɛta; na saa edwɛkɛ ɛnle bɛ nwo a bɛamaa bɛazonle. 11 Zɔhane ala a ɔwɔ kɛ mraalɛ noko anye ka aze a, bɛnzɛkye menli duma, bɛ nye gyi bɛ ti anwo, bɛdi nɔhalɛ wɔ debie biala anu. 12 Ɔwɔ kɛ asafo nu sonvolɛ aye yɛ kokye, ɔnea ɔ mra nee ye sua nu amra kpalɛ. 13 Bɛdabɛ mɔɔ bɛsonle kpalɛ la ɛlɛdie duma kpalɛ amaa bɛ nwo na bɛkola bɛtendɛ akɛnrasesebɛ zo wɔ diedi nu, wɔ Kelaese Gyisɛse anu. 14 Melɛkɛlɛ ɛhye mearɛlɛ wɔ, noko me nye la kɛ ɔnrɛhyɛ mebara ɛ nwo lɔ, 15 na saa mekyɛ a, wɔanwu kɛzi ɔwɔ kɛ ɛbɔ wɔ ɛbɛla wɔ Nyamenle sua nu, mɔɔ le tease Nyamenle ne asafo ne, nɔhalɛ ne pila nee ye adiabo la. 16 Nɔhalɛ nu, nyamenlezonlenlɛ kpalɛ nwo fealeranu edwɛkɛ nwuanzanwuanza ɛhye le kpole amgba: ‘Bɛlale ye ali wɔ nwonane nu, bɛbuale ye benle wɔ sunsum nu, ɔyele ɔ nwo ɔhilele anwumabɔvolɛma, bɛhanle ɔ nwo edwɛkɛ wɔ maanle maanle ne anu, ewiade amra liele ye lile, bɛliele ye anwuma wɔ anyunlunyia nu.’\n^ Anzɛɛ “ɔze nrɛlɛbɛ.”\n^ Anzɛɛ “ɔngulo konle.”\n^ Anzɛɛ “ɔnle kɛ ɔyɛ awie mɔɔ rale asafo ne anu la ɛtɛkyɛle a.”\n^ Anzɛɛ “amaa yeambɔ anyiemgba.”\n^ Anzɛɛ “bɛnle mɛlɛbɛla.”\nFa nwa awie Fa nwa awie Baebolo Mbuluku\nFa nwa awie Fa nwa awie Ewiade Fofolɛ Ngilebɛbo Kilisiene Giliki Ngɛlɛlera


Asafo Nu Mgbanyima ‘Boa Maa Yɛ Nye Die’ | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Azerbaijani Azerbaijani (Cyrillic) Bicol Bislama Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kinyarwanda Kirghiz Korea Mumule Aneɛ Korean Kwangali Kwanyama Latvian Lingala Lithuanian Malagasy Malay Maltese Maya Mexico Mumule Aneɛ Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese (Brazil) Portuguese (European) Punjabi Quechua (Ayacucho) Quechua (Bolivia) Rarotongan Romanian Russia Mumule Aneɛ Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uzbek Venda Vietnamese Wayuunaiki Wolaita Xhosa Yoruba Zande Zulu\n“Yɛle bɛ gɔnwo mɔ gyimayɛvoma mɔɔ boa maa bɛ nye die.”—2 KƆL. 1:24, NW.\nKPONDƐ MUALƐ NE MƆ:\nKɛzi Pɔɔlo lale ye ali kɛ ‘ɔnle ɔ mediema diedi zo tumivolɛ’ na emomu ‘ɔle bɛ gɔnwo gyimayɛvo mɔɔ ɔboa ɔmaa bɛ nye die ɛ’?\nAdenle boni mɔ azo a Asafo nu mgbanyima boa maa bɛ mediema diedima anye die ɛ?\nKɛzi yɛ kɔsɔɔti yɛbahola yɛaboa yɛamaa anyelielɛ ara asafo ne anu ɛ?\n1. Duzu a manle Pɔɔlo anye liele Keleseɛnema mɔɔ ɛnee wɔ Kɔlente la anwo a?\nWƆ ƐVOLƐ 55 Y.M. anu, ɛnee ɛzoanvolɛ Pɔɔlo wɔ Tulowase mɔɔ meli gyinla ɛkɛ la, noko ɛnee ɔtɛdwenle Kɔlentema anwo. Wɔ ɛvolɛ ne mɔlebɛbo, ɔdele kɛ mediema mɔɔ wɔ ɛkɛ ne la di butule na ɛhye yɛle ye nyane. Ɛhye ati ɔhɛlɛle kɛlata ɔdule bɛ folɛ kɛ selɛ. (1 Kɔl. 1:11; 4:15) Eza ɔzoanle Taetɛse mɔɔ ɔ nee ye yɛ gyima la wɔ ɛkɛ na ɔzele ye kɛ ɔva nwolɛ amaneɛbɔlɛ ɔrɛlɛ ye wɔ Tulowase. Kɛkala, Pɔɔlo ɛlɛkendɛ Taetɛse wɔ Tulowase, ɔkpondɛ kɛ ɔte mɔɔ ɛlɛkɔ zo wɔ Kɔlente la. Taetɛse ɛmba, yemɔti Pɔɔlo anwo ɛndɛ ye fee. Duzu a Pɔɔlo bahola ayɛ a? Ɔhɔyiale ye wɔ Masidonea, na ɛhye manle ɔ nye liele kpalɛ. Taetɛse hanle kɛ mediema mɔɔ bɛwɔ Kɔlente la ɛva edwɛkɛ mɔɔ wɔ Pɔɔlo kɛlata ne anu la ɛyɛ gyima na bɛ nwo ɛlɛdɔ ye. Pɔɔlo dele amaneɛ fɛlɛko ne la, ɔ “nye [liele] kpole kpalɛ.”—2 Kɔl. 2:12, 13; 7:5-9.\n2. (a) Diedi nee anyelielɛ nwo edwɛkɛ boni a Pɔɔlo hɛlɛle manle Kɔlentema a? (b) Kpuyia boni mɔ a yɛbazuzu nwo a?\n2 Yeangyɛ, Pɔɔlo hɛlɛle Kɔlentema ne kɛlata mɔɔ ɔtɔ zo nwiɔ. Ɔzele bɛ kɛ: “Yɛnle bɛ diedi zo tumivolɛma, emomu yɛle bɛ gɔnwo mɔ gyimayɛvoma mɔɔ yɛboa yɛmaa bɛ nye die, ɔluakɛ bɛ diedi ne ati a bɛgyi ɛkɛ a.” (2 Kɔl. 1:24, NW) Duzu a ɛnee Pɔɔlo kpondɛ ahile a? Na kɛzi edwɛkɛ ɛhye fane Asafo nu mgbanyima mɔɔ bɛwɔ ɛkɛ ɛnɛ la anwo ɛ?\nYƐ DIEDI NEE YƐ ANYELIELƐ\n3. (a) Mekɛ mɔɔ Pɔɔlo hɛlɛle kɛ: “Bɛ diedi ne ati a bɛgyi ɛkɛ” la, duzu a ɛnee ɔlɛkile a? (b) Kɛzi mgbanyima mɔɔ bɛwɔ ɛkɛ ɛnɛ la sukoa Pɔɔlo neazo ne ɛ?\n3 Pɔɔlo hanle ninyɛne nwiɔ mɔɔ nwolɛ hyia wɔ yɛ ɛzonlenlɛ nu la—diedi nee anyelielɛ nwo edwɛkɛ. Kakye kɛ ɔhɛlɛle ye wɔ diedi nwo kɛ: “Yɛnle bɛ diedi zo tumivolɛma, . . . ɔluakɛ bɛ diedi ne ati a bɛgyi ɛkɛ a.” Pɔɔlo hanle edwɛkɛ ɛhye vale hilele kɛ tɛ ɔdaye anzɛɛ dasanli bie ati a mediema mɔɔ wɔ Kɔlente la gyi ye kpundii a, emomu diedi mɔɔ bɛlɛ ye wɔ Nyamenle anu la ati ɔ. Yemɔti, Pɔɔlo nwunle kɛ ɔnle kɛ ɔyɛ tumivolɛ wɔ ɔ mediema diedi zo, yɛɛ ɛnee ɔngulo kɛ ɔyɛ zɔ bɔbɔ. Ɛnee ɔlɛ anwodozo kɛ bɛle Keleseɛnema mɔɔ bɛdi nɔhalɛ na bɛkulo kɛ bɛyɛ mɔɔ ɔtenrɛ. (2 Kɔl. 2:3) Ɛnɛ, asafo nu mgbanyima di Pɔɔlo neazo ne anzi, bɛnyia bɛ mediema diedi nee adwenle mɔɔ bɛlɛfa bɛazonle Nyamenle la anu anwodozo. (2 Tɛs. 3:4) Mgbanyima ne mɔ ɛnli mɛla kyengye ɛmmaa asafo ne, emomu bɛfa bɛ nwo bɛto ngyinlazo mɔɔ wɔ Ngɛlɛlera ne anu nee adehilele mɔɔ vi Gyihova ahyehyɛdeɛ ne ɛkɛ la azo. Ɔluakɛ, mgbanyima ne mɔ ɛnle tumivolɛma wɔ bɛ mediema diedi zo.—1 Pita 5:2, 3.\n4. (a) Mekɛ mɔɔ Pɔɔlo hɛlɛle kɛ: “Yɛle bɛ gɔnwo mɔ gyimayɛvoma mɔɔ yɛboa yɛmaa bɛ nye die” la, duzu a ɛnee ɔlɛkile a? (b) Kɛzi mgbanyima mɔɔ bɛwɔ ɛkɛ ɛnɛ la sukoa mɔɔ Pɔɔlo yɛle la ɛ?\n4 Eza Pɔɔlo hanle kɛ: “Yɛle bɛ gɔnwo mɔ gyimayɛvoma mɔɔ yɛboa yɛmaa bɛ nye die.” Wɔ ɛke ɛnee ɔlɛka ɔ nee ɔ gɔnwo mɔ mɔɔ bikye ye la anwo edwɛkɛ. Duzu ati a yɛka ye zɔ a? Wɔ kɛlata ko ne ala anu, Pɔɔlo hanle ɔ gɔnwo ɛhye mɔ anu nwiɔ anwo edwɛkɛ ɔhilele Kɔlentema ne kɛ: “Gyisɛse . . . mɔɔ me nee Seleveenɛse nee Temɔte yɛbɔle ɔ nwo edwɛkɛ ne nolo yɛhilele bɛ la.” (2 Kɔl. 1:19) Bieko, mekɛ biala mɔɔ Pɔɔlo bava edwɛkɛ ‘me mediema anzɛɛ me gɔnwo mɔ gyimayɛvoma’ yeali gyima la, ɛnee ɔlɛka menli mɔɔ ɛnee bikye ye kpalɛ le kɛ Apɔlɔso, Akoyela, Pelesela, Temɔte nee Taetɛse mɔ anwo edwɛkɛ. (Wulo. 16:3, 21; 1 Kɔl. 3:6-9; 2 Kɔl. 8:23) Ɛhye ati, mekɛ mɔɔ Pɔɔlo hanle kɛ: “Yɛle bɛ gɔnwo mɔ gyimayɛvoma mɔɔ yɛboa yɛmaa bɛ nye die” la, ɔmanle Kɔlentema ne anwosesebɛ kɛ ɔ nee ɔ gɔnwo mɔ kpondɛ kɛ bɛyɛ debie biala mɔɔ ɔbamaa asafo ne anu amra kɔsɔɔti anye alie la. Zɔhane ala a mgbanyima mɔɔ bɛwɔ Asafo ne anu ɛnɛ la noko kpondɛ kɛ bɛyɛ a. Bɛkpondɛ kɛ bɛyɛ mɔɔ bɛbahola la biala bɛmaa mediema ne mɔ ‘fa fɛlɛkolilɛ sonle Gyihova.’—Edw. 100:2; Fel. 1:25.\n5. Kpuyia boni anwo mualɛ a yɛbazuzu nwo a, na duzu a ɔwɔ kɛ yɛdwenle nwo a?\n5 Bɛbizale mediema mrenya nee mraalɛ mɔɔ bɛwɔ ewiade ɛleka dɔɔnwo na bɛbɔ mɔdenle la kpuyia ɛhye kenlensa ye ala, “Kpanyinli bie edwɛkɛ nee ye nyɛleɛ boni a ɛmaa wɔ anyelielɛ ɛyɛ kpole a?” Mekɛ mɔɔ yɛlɛsuzu mediema ne mɔ mualɛ ne anwo la, fa to mɔɔ anrɛɛ ɛdawɔ noko ɛbaha la anwo nea. Bieko, bɛmaa yɛdwenle kɛzi yɛ muala yɛbamaa anyelielɛ ara asafo ne mɔɔ yɛwɔ nu anu la anwo. *\n‘MEBIZA YƐ GƆNWO KPALƐ PƐSESE’\n6, 7. (a) Adenle ko mɔɔ mgbanyima dua zo fa Gyisɛse, Pɔɔlo nee Nyamenle azonvolɛ gyɛne agyakɛ la a le boni? (b) Duzu ati a saa yɛkakye yɛ mediema ne mɔ aluma a ɔmaa bɛ anyelielɛ yɛ kpole a?\n6 Yɛ mediema dɔɔnwo ka kɛ saa asafo nu mgbanyima kile bɛ nwo anyelielɛ a, ɔmaa bɛ anyelielɛ yɛ kpole. Adenle titile mɔɔ mgbanyima ne mɔ dua zo yɛ ɛhye la a le kɛ bɛfa Devidi, Ɛlaehu, yɛɛ Gyisɛse mumua ne agyakɛ. (Bɛgenga 2 Samoɛle 9:6; Dwobu 33:1; Luku 19:5.) Gyihova azonvolɛ ɛhye mɔ hilele kɛ bɛ nye die bɛ gɔnwo mɔ anwo ɔlua bɛ duma mɔɔ bɛvale bɛvɛlɛle bɛ la azo. Ɛnee Pɔɔlo noko ze kɛ nwolɛ hyia kɛ ɔnwu ɔ gɔnwo mɔ diedima aluma na ɔfa ɔfɛlɛ bɛ. Wɔ ye kɛlata ne mɔ ko anu, ɔbɔle mediema mrenya nee mraalɛ mɔɔ bɛbo 25 mɔɔ Pɛsese boka nwo la aluma ɔbizale bɛ ahye. Pɔɔlo hanle ye wɔ Keleseɛnenli raalɛ ɛhye anwo kɛ: ‘Mebiza yɛ gɔnwo kpalɛ Pɛsese ahye.’—Wulo. 16:3-15.\n7 Ɔyɛ se ɔmaa mgbanyima bie mɔ kɛ bɛkɛhakye mediema bie mɔ aluma. Noko akee, saa bɛbɔ mɔdenle bɛkakye a, ɛnee bɛlɛka bɛahile bɛ mediema diedima kɛ, ‘Bɛ nwo hyia me.’ (Ade. 33:17) Saa mgbanyima ɛlɛnea Ɛzinzalɛ Arane anzɛɛ debiezukoalɛ gyɛne bie azo na bɛkakye mediema ne mɔ aluma bɛfa bɛfɛlɛ bɛ a, ɔmaa bɛ anyelielɛ yɛ kpole.—Fa to Dwɔn 10:3.\nƆBƆLE “MƆDENLE KPALƐ WƆ AWULAE GYIMA NE ANWO”\n8. Adenle titile ko mɔɔ Pɔɔlo luale zo zukoale Gyihova nee Gyisɛse la a le boni?\n8 Pɔɔlo eza hanvolɛ ɔ gɔnwo mɔ ɔvale ɔhilele kɛ ɔ nye die bɛ nwo. Ɛhye le adenle titile mɔɔ ɔtɔ zo nwiɔ mɔɔ maa yɛ mediema diedima anyelielɛ yɛ kpole a. Ɛhye ati, wɔ kɛlata ko ne ala mɔɔ ɔhanle ye wɔ nu kɛ ɔboa ɔmaa ɔ mediema anye die la, Pɔɔlo hɛlɛle kɛ: “Mefa bɛ metu me nwo!” (2 Kɔl. 7:4) Ɔbayɛ kɛ edwɛkɛ ɛhye manle mediema mɔɔ ɛnee wɔ Kɔlente la ahonle dɔle bɛ azule nu. Pɔɔlo yɛle asafo dɔɔnwo zɔhane ala. (Wulo. 1:8; Fel. 1:3-5; 1 Tɛs. 1:8) Pɔɔlo bɔle Pɛsese duma wɔ ye kɛlata ne mɔɔ ɔhɛlɛle Wulomu asafo ne anu la, eza ɔhanle kɛ: “Pɛsese ɛbɔ mɔdenle kpalɛ wɔ Awulae gyima ne anwo.” (Wulo. 16:12) Nea kɛzi nganvolɛ ɛhye bamaa adiema raalɛ ɛhye mɔɔ di nɔhalɛ la ali fɛlɛko a! Pɔɔlo zukoale kɛzi Gyihova nee Gyisɛse hanvole awie mɔ la.—Bɛgenga Maake 1:9-11; Dwɔn 1:47; Yek. 2:2, 13, 19.\n9. Duzu ati a saa bɛkanvo yɛ anzɛɛ yɛkanvo awie mɔ a ɔmaa anyelielɛ mɔɔ wɔ asafo ne anu la yɛ kpole a?\n9 Mgbanyima mɔɔ bɛwɔ ɛkɛ ɛnɛ la noko ze kɛ ɔhyia kɛ bɛkile mɔɔ bɛ mediema yɛ la anwo anyezɔlɛ. (Mrɛ. 3:27; 15:23) Mekɛ biala mɔɔ kpanyinli bie kɛyɛ zɔ la, ɛnee ɔlɛka yeahile ɔ mediema ne mɔ kɛ: ‘Menwunle mɔɔ bɛyɛle la. Medwenle bɛ nwo.’ Yɛ mediema diedima hyia mgbanyima ne mɔ anwosesebɛmanlɛ. Adiema raalɛ bie mɔɔ yebo ɛvolɛ 50 la hanle menli dɔɔnwo akunlu edwɛkɛ kɛ: “Bɛnda bɛnganvo me wɔ gyima nu. Awie ɛndendɛ awie anwo wɔ ɛkɛ yɛɛ bɛsu. Yemɔti saa kpanyinli bie kanvo me wɔ debie mɔɔ mebayɛ ye wɔ asafo ne anu la anwo a, ɔmaa me ahonle tɔ me azule nu na menyia anwosesebɛ! Ɔmaa mete nganeɛ kɛ me anwuma selɛ ne kulo me edwɛkɛ.” Zɔhane ala a adiema nrenya bie mɔɔ ɔle ɛrɛladane ko na ɔlɛnea ngakula nwiɔ la dele nganeɛ a. Asafo nu kpanyinli bie vile ahonle nu hanvole ye kenlensa ye ala. Kɛzi yɛ diema ne dele nganeɛ ɛ? Ɔka kɛ: “Kpanyinli ne edwɛkɛ ne manle me anwosesebɛ kpalɛ!” Ɛhɛe, saa asafo nu kpanyinli kanvo mediema diedima nɔhalɛ nu a, ɔmaa bɛ sunsum nu anwosesebɛ na bɛ anyelielɛ yɛ kpole. Ɔboa bɛ ɔmaa bɛdua ngoane adenle ne azo dahuu “na bɛnrɛvɛ.”—Aye. 40:31.\n‘BƐNLEA NYAMENLE ASAFO NE’\n10, 11. (a) Kɛzi mgbanyima bahola ayɛ mɔɔ Nihɛmaya yɛle la bie ɛ? (b) Saa kpanyinli kɔkpɔla awie mɔ a, duzu a baboa ye na yeahola yeamaa bɛ sunsum nu ahyɛlɛdeɛ a?\n10 Adenle mɔɔ nwolɛ hyia kpole kpalɛ mɔɔ mgbanyima balua zo ahile kɛ bɛ nye die bɛ mediema nwo na bamaa anyelielɛ mɔɔ wɔ asafo ne anu la ayɛ kpole la a le boni? Yemɔ a le kɛ bɛdabɛ mumua ne bɛbaboa menli mɔɔ hyia anwosesebɛmanlɛ la. (Bɛgenga Gyima ne 20:28.) Saa mgbanyima yɛ ɛhye a, bɛbava tete sunsum nu mboaneneavolɛma agyakɛ. Kɛ neazo la, yɛ mɔɔ nɔhavo Nihɛmaya yɛle wɔ mekɛ mɔɔ ɔnwunle kɛ ɔ mediema Dwuuma bie mɔ ɛyɛ bɛtɛɛ wɔ sunsum nu la nzonlɛ. Kɛlɛtokɛ ne ka kɛ, ɔdwazole ndɛndɛ ɔmanle bɛ anwosesebɛ. (Nih. 4:14) Mgbanyima mɔɔ bɛwɔ ɛkɛ ɛnɛ la noko kpondɛ kɛ bɛyɛ zɔ. Bɛtu agyakɛ bɛboa bɛ mediema bɛmaa bɛgyinla kpundii wɔ diedi ne anu. Saa nwolɛ adenle wɔ ɛkɛ a, bɛkɔkpɔla bɛ mediema ɛhye mɔ wɔ bɛ azua nu amaa bɛamaa bɛ anwosesebɛ. Bɛmaa bɛ “Sunsum nu ahyɛlɛdeɛ” wɔ bɛ ɛkpɔlalɛ ɛhye mɔ anu. (Wulo. 1:11) Duzu a baboa mgbanyima yeamaa bɛayɛ ɛhye a?\n11 Kolaa na asafo nu kpanyinli ahɔkpɔla awie la, ɔwɔ kɛ ɔdumua ɔdwenle ahenle anwo. Ngyegyelɛ boni a ahenle wɔ nu a? Edwɛkɛ boni a bahola aboa ye a? Ngɛlɛlera anzɛɛ Baebolo nu anwubielɛ boni a fane ye tɛnlabelɛ ne anwo a? Saa kpanyinli dumua suzu ɛhye mɔ anwo a, ɔbamaa bɛali adwelie mɔɔ nvasoɛ wɔ zo na ɔboa la. Kpanyinli kɔkpɔla ɔ mediema a, ɔwɔ kɛ ɔmaa bɛ adenle bɛtendɛ na ɔtie bɛ kpalɛ. (Gye. 1:19) Adiema raalɛ ko hanle kɛ: “Saa kpanyinli fa ye ahonle tie edwɛkɛ a ɔmaa arɛlekyekyelɛ.”—Luku 8:18.\nWɔ bɛ ɛkpɔlalɛ ne anu, saa mgbanyima siezie bɛ nwo a bɛbava “Sunsum nu ahyɛlɛdeɛ” bamaa\n12. Nwane mɔ a hyia anwosesebɛmanlɛ wɔ asafo ne anu a, na duzu ati ɔ?\n12 Nwane mɔ a mgbanyima ɛkpɔlalɛ bahola aboa bɛ a? Pɔɔlo dule ɔ gɔnwo mɔ mgbanyima folɛ kɛ, “bɛnlea mboane ne mɔ.” Nɔhalɛ nu, mboane ne mɔ amuala mɔɔ bɛwɔ asafo ne anu la hyia anwosesebɛmanlɛ, nolobɔlɛma nee adekpakyelɛma mɔɔ bɛva nɔhalɛlilɛ bɛzonle ɛvolɛ dɔɔnwo la boka nwo. Duzu ati a bɛhyia sunsum nu mboaneneavolɛma moalɛ ɛ? Ɔluakɛ saa ɔdwu mekɛ ne bie a ngyegyelɛ mɔɔ wɔ ewiade ye anu la kola maa menli ɛhye mɔ mɔɔ anwo yɛ se wɔ sunsum nu la asa nu to. Maa yɛzuzu edwɛkɛ bie mɔɔ zile Belemgbunli Devidi ɛbɛlabɔlɛ nu la anwo yɛva yɛhilehile deɛmɔti ɔdwu mekɛ ne bie a Nyamenle azonvolɛ mɔɔ bɛbɔ mɔdenle hyia bɛ gɔnwo mɔ moalɛ la anu.\n“ABEHYAE RABOALE YE”\n13. (a) Ɔlua tɛnlabelɛ mɔɔ Devidi hɔle nu la ati, duzu a anrɛɛ Yehyebaebinɔbo yɛ ye a? (b) Kɛ ɔyɛle mɔɔ Abehyae holale liele Devidi ɛ?\n13 Mɔɔ bɛkpokpale Devidi kɛ belemgbunli la, yeangyɛ ɔ nee Golayate, Gate kakanyinlima ne anu ko bɔle ye zo. Devidi mɔɔ ɛnee lɛ akɛnrazilɛ la hunle kakanyinli ne. (1 Sam. 17:4, 48-51; 1 Edk. 20:5, 8) Ɛvolɛ bie anzi mɔɔ bɛ nee Filisitiama ɛlɛko bieko la, Devidi eza hɔvindele sonla kakanyinli bieko anyunlu. Bɛfɛlɛ ye Yehyebaebinɔbo, ɔdaye noko ɔle Filisitia menli kakanyinlima ne mɔ anu ko. (2 Sam. 21:16) Noko akee, wɔ mekɛ ɛhye anu, ɔhale kyɛkyɛ, na kakanyinli ne ahu Devidi. Duzu ati ɔ? Tɛ kɛ ɛnee Devidi ɛnlɛ akɛnrasesebɛ ɔ, emomu ɛnee yevɛ. Kɛlɛtokɛ ne ka kɛ: “Ɛnee akee Devidi ɛvɛ kpole kpalɛ.” Mekɛ mɔɔ Yehyebaebinɔbo nwunle kɛ Devidi ɛvɛ la ɔyɛle ye adwenle kɛ “ɔkahu Devidi.” Noko mɔɔ ɔyɛle kɛ ɔye ye konle dadeɛ ne yeawɔ Devidi ala la, “Zɛluaya ara Abehyae raboale [Devidi]; ɔtetale Filisitianli kakanyinli ne na ɔhunle ye.” (2 Sam. 21:15-17) Ɔhale ekyii na bahu Devidi! Nea kɛzi Devidi anye balie kɛ Abehyae manle ɔ nye hɔle ɔ nwo na ɔboale ye ndɛndɛ wɔ mekɛ mɔɔ ɛnee ye ngoane la esiane nu la ɛ! Duzu a yɛbahola yɛazukoa yɛavi edwɛkɛ ɛhye anu a?\n14. (a) Kɛzi yɛkola yɛdi ngyegyelɛ mɔɔ le kɛ Golayate la azo ɛ? (b) Kɛzi mgbanyima bahola aboa awie mɔ bamaa bɛanyia bɛ anwosesebɛ na bɛ nye alie bieko ɛ? Maa neazo.\n14 Yɛle Gyihova menli, yemɔti yɛlɛyɛ yɛ ɛzonlenlɛ gyima ne wɔ ewiade amuala ɔnva nwo adenzilɛ biala mɔɔ Seetan nee ye menli ne fa ba yɛ nwo zo la. Yɛ nuhua bie mɔ ɛgyinla ngyegyelɛ mɔɔ le kakanyinli la anloa, noko kɛmɔ yɛfa yɛ nwo yɛto Gyihova anwo zo bɔkɔɔ la ati, yɛdi “Golayate” ɛhye mɔ anwo zo konim. Noko akee, ɔdwu mekɛ ne bie a, ngyegyelɛ ɛhye mɔɔ ewiade ne fa ba yɛ nwo zo la maa yɛfɛ na yɛ sa nu to. Wɔ tɛnlabelɛ zɛhae anu, yɛyɛ bɛtɛɛ mɔɔ ngyegyelɛ mɔɔ anrɛɛ yɛbahola yɛali zolɛ konim bɔbɔ la kola maa yɛ sa nu to a. Wɔ mekɛ ɛhye mɔ anu, moalɛ mɔɔ asafo nu kpanyinli bie bava amaa yɛ la bahola aboa yɛ yeamaa yɛ nye alie na yɛanyia anwosesebɛ bieko kɛmɔ yɛ mediema dɔɔnwo anwubielɛ kile la. Adekpakyelɛnli bie mɔɔ yebo ɛvolɛ 60 la hanle kɛ: “Mekɛ bie mɔɔ ɛze ɛhɔ la, ɛnee me nwo ɛnva me kpalɛ yemɔti daselɛlilɛ maa mefɛ. Kpanyinli bie nwunle kɛ menlɛ anwosesebɛ yemɔti ɔhwenle ɔbikyele me. Yɛbɔle Baebolo ne anu adawu mɔɔ maa anwosesebɛ la. Menvale ye nzuzulɛ ne minlinle gyima na menyianle nvasoɛ wɔ zo.” Eza ɔhanle kɛ: “Nea ɛlɔlɛ mɔɔ ɔwɔ nu kɛ kpanyinli zɔhane nwunle me bɛtɛɛyɛlɛ ne na ɔboale me a!” Ɛhɛe, yɛ nye die kɛ yɛlɛ mgbanyima mɔɔ bɛmaa bɛ nye kɔ yɛ nwo kɛ Abehyae na bɛziezie bɛ nwo kɛ ‘bɛbaboa yɛ la.’\nBƐNWU “KƐ MESI MEKULO BƐ LA”\n15, 16. (a) Duzu ati a ɛnee Pɔɔlo amediema diedima kulo ye edwɛkɛ kpalɛ a? (b) Kɛmɔti a yɛkulo asafo nu mgbanyima mɔɔ bɛdwenle yɛ nwo la edwɛkɛ ɛ?\n15 Mboaneneavolɛ le gyima ɛsesebɛ. Ɔdwu mekɛ ne bie a mgbanyima ɛnla, bɛfa asɔneyɛlɛ bɛsuzu Nyamenle mboane ne anwo anzɛɛ bɛboa bɛ wɔ sunsum nu. (2 Kɔl. 11:27, 28) Noko akee, mgbanyima ne mɔ fa anyelielɛ yɛ bɛ gyima ne bɔkɔɔ kɛmɔ Pɔɔlo yɛle la. Ɔhɛlɛle Kɔlentema kɛ: “Ɔkɛyɛ me kɛnlɛma kɛ menwɔva mɔɔ melɛ la amuala, nee medame me sonlabaka ne menwɔboa bɛ.” (2 Kɔl. 12:15) Ɔlua ɛlɔlɛ mɔɔ ɛnee Pɔɔlo lɛ maa ɔ mediema la ati, ɔyelele ɔ nwo ɔboale bɛ kpalɛ. (Bɛgenga 2 Kɔlentema 2:4; Fel. 2:17; 1 Tɛs. 2:8) Ɔnyɛ nwanwane kɛ ɛnee mediema ne mɔ kulo Pɔɔlo edwɛkɛ la!—Gyi. 20:31-38.\n16 Kɛ Nyamenle azonvolɛ mɔɔ bɛwɔ ɛkɛ ɛnɛ la, yɛdayɛ noko yɛkulo asafo nu mgbanyima mɔɔ bɛdwenle yɛ nwo la edwɛkɛ yɛɛ yɛda Gyihova ase wɔ yɛ nzɛlɛlɛ nu kɛ yeva bɛ yemaa yɛ la. Saa bɛkile kɛ bɛ nye die yɛ nwo a, bɛmaa yɛ anyelielɛ yɛ kpole. Bɛ ɛkpɔlalɛ maa yɛ nwo yɛ se sunsum nu. Bieko, yɛ nye sɔ kɛ bɛziezie bɛ nwo kɛ bɛbaboa yɛ wɔ mekɛ biala mɔɔ yɛbahyia moalɛ ɔlua ngyegyelɛ mɔɔ wɔ ewiade ɛhye anu la ati. Nɔhalɛ nu, Asafo nu mgbanyima ɛhye mɔ mɔɔ anye la ɛkɛ la le ‘yɛ gɔnwo mɔ gyimayɛvoma mɔɔ boa maa yɛ nye die.’\n^ ɛden. 5 Eza bɛbizale mediema ɛhye mɔ kɛ, “Subane boni a saa kpanyinli lɛ a ɛ nye die nwo kpalɛ a?” Nuhua dɔɔnwo kpalɛ buale kɛ ɔwɔ kɛ “Bɛkola bɛbikye ye.” Yɛbahilehile subane kɛnlɛma ɛhye anu wɔ edwɛkɛ fofolɛ mɔɔ ɔbara la anu.\nFa nwa awie Fa nwa awie Asafo Nu Mgbanyima ‘Boa Maa Yɛ Nye Die’


1 Samoɛle 31 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 31:1-13\nSɔɔlo nee ɔ mra mrenyia nsa wule (1-13)\n31 Ɛnee Filisitiama nee Yizilayɛma ɛlɛko.+ Na Yizilayɛma nriandile vile Filisitiama anyunlu, na menli dɔɔnwo wule guale Gelebowa Boka ne azo.+ 2 Filisitiama voanle Sɔɔlo nee ɔ mra mrenyia ne mɔ ndinlizo na bɛbikyele bɛ, na Filisitiama hunle Dwɔnatan,+ Abenadabe yɛɛ Malekae-hyua, Sɔɔlo amra mrenyia ne mɔ.+ 3 Konle ne anu yɛle se kpalɛ maanle Sɔɔlo, ɛdatovoma ne nwunle ye na ɛdatovoma ne bodale ye kpole.+ 4 Akee Sɔɔlo zele ye sonvolɛ ne mɔɔ soa ye konle ninyɛne ne la kɛ: “Twe wɔ konle dadeɛ ne fa wɔ me amaa menli ɛhye mɔ mɔɔ bɛtɛpɛle bɛ mrenyiazo la+ ambanyɛ me amumuyɛ* na bɛangu me.” Noko ɛnee ye sonvolɛ ne ɛngulo kɛ ɔkɛyɛ ɔluakɛ ye ahonle dule kpole. Yemɔti Sɔɔlo vale konle dadeɛ ne na ɔdɔle zolɛ.+ 5 Mɔɔ ye sonvolɛ ne nwunle kɛ Sɔɔlo ɛwu la,+ ɔdaye noko ɔdɔle ye konle dadeɛ ne azo na ɔ nee ye wule. 6 Ɔti Sɔɔlo, ɔ mra mrenyia nsa ne, ye sonvolɛ ne mɔɔ soa ye konle ninyɛne ne la yɛɛ ye menli ne kɔsɔɔti wule kenle zɔhane.+ 7 Mekɛ mɔɔ Yizilayɛma mɔɔ wɔ bɔnza ne maanzinli ne anu yɛɛ Dwɔdan maanzinli ne anu nwunle kɛ Yizilayɛma ɛnriandi na Sɔɔlo nee ɔ mra mrenyia ne mɔ ɛwu la, bɛvi bɛ azuamgbole ne mɔ azo bɛnriandile;+ akee Filisitiama radɛnlanle zolɛ. 8 Aleɛ hyenle mɔɔ Filisitiama rale kɛ bɛbayeye avunli ne mɔ anwo ninyɛne la, bɛnwunle Sɔɔlo nee ɔ mra mrenyia nsa ne kɛ bɛwu bɛgua Gelebowa Boka ne azo.+ 9 Yemɔti bɛpɛle ɔ ti na bɛyele ye konle tɛladeɛ* ne na bɛhɔhanle ye wɔ Filisitiama azɛlɛ ne kɔsɔɔti azo kɛ bɛbɔ ye nolo+ wɔ bɛ ananze azua* ne mɔ anu+ na bɛha bɛhile menli ne. 10 Akee bɛvale ye konle tɛladeɛ* ne bɛguale Ahyetɔlɛte ananze ne mɔ sua ne anu na bɛhendale ye funli ne wɔ Bɛte-hyean bane ne anwo.+ 11 Mɔɔ Gyeebɛhye-geleade amra+ dele mɔɔ Filisitiama ɛva ɛyɛ Sɔɔlo la, 12 kovolɛma ne kɔsɔɔti dwazole na bɛdiale nɔe ne amuala bɛhɔyele Sɔɔlo nee ɔ mra mrenyia ne mɔ avunli bɛvile Bɛte-hyean bane ne anwo. Bɛziale bɛrale Gyeebɛhye na bɛrayelale bɛ wɔ ɛkɛ. 13 Akee bɛsesale bɛ mbowule ne mɔ+ na bɛziele bɛ wɔ tamaleseke baka ne mɔɔ wɔ Gyeebɛhye la abo,+ na bɛhyele ɛhɔne kenle nsuu.\n^ Anzɛɛ “ambangile me nyane.”\n1 Samoɛle 31


Gyɛlɛmaya 47 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Filisitiama (1-7)\n47 Edwɛkɛ ɛhye a Gyihova hanle hilele ngapezonli Gyɛlɛmaya wɔ Filisitiama anwo+ kolaa na Falo ali Gaza anwo zo konim a. 2 Mɔɔ Gyihova ɛha la ɛne: “Bɛnlea! Nzule vi sɔlɔ nehane ɛlɛba. Ɔbayɛ azuyilɛ kpole. Na ɔbayi yeava azɛlɛ ne nee debie biala mɔɔ wɔ zo la azo,Suakpole ne nee bɛdabɛ mɔɔ bɛde zo la. Menli bɛadeɛdea nu,Na awie biala mɔɔ de azɛlɛ ne azo la bazu alɔbɔlɛ ɛzunlɛ. 3 Saa bɛte ye mgbɔnwɔ ne mɔ agyakɛ abo,Ye konle ehwili ne mɔ anwo dede neNee ɔ gyakɛ ne mɔ mɔɔ ɛlɛpɛne bɛ nwo la ane a,Selɛma ɛnrɛdo bɛ nye bɛ nzi ɛnrɛnlea bɛ mra,Ɔluakɛ bɛ sa nu ɛtuto, 4 Ɔluakɛ kenle ne mɔɔ ɛlɛba la bazɛkye Filisitiama amuala;+Ɔbaye boavolɛ biala mɔɔ ɛha la yeavi Taya+ nee Saedɛn+ anwo. Ɔluakɛ Gyihova bazɛkye Filisitiama,Bɛdabɛ mɔɔ bɛha mɔɔ bɛvi Kafetɔ* bɔra ne azo la.+ 5 Gaza ati zo bakpa. Bɛmaa Ahyekɛlɔn ɛyɛ koonwu.+ O bɛdabɛ mɔɔ bɛha bɛ azɛlɛ sɛsɛ ne mɔ azo la,Bɛbabodɛboda* bɛ nwo bɛahɔdwu kenlenzu?+ 6 Aa! Gyihova konle dadeɛ!+ Kenlenzu a ɛkɛyɛ koonwu a? Sia kɔvea wɔ boa ne anu. Die ɛ menle na yɛ koonwu. 7 Kɛ ɔkɛyɛ na yeayɛ koonwuWɔ mekɛ mɔɔ Gyihova ɛmaa ye gyima la ɛ? Yemaa ye gyima kɛ ɔho ɔtiaAhyekɛlɔn nee bɛdabɛ mɔɔ bɛde nyevile ne anloa la.”+\n^ Ɛhye kile, Kiliti.\n^ Anzɛɛ “Bɛbapepɛ.”


Mɔɔ Limoa Kɔmaa Timote 5:1-25\n5 Mmatwi kpanyinli nyunlu.+ Emomu tendɛ kile ye kɛ selɛ, mgbavolɛ kɛ mediema mrenyia, 2 mraalɛ mgbanyinli kɛ mame mɔ, mbɛlɛra kɛ mediema mraalɛ, wɔ anwodelɛ muala anu. 3 Di ahunlanvolɛ mɔɔ le ahunlanvolɛ* amgba la eni.+ 4 Na saa kunlavolɛ bie lɛ mralɛ anzɛɛ nlɔnra a, ɛhye mɔ ɛlimoa ɛzukoa nyamenlezonlenlɛ kpalɛ wɔ bɛ azua nu+ na bɛdua bɛ awovolɛ nee bɛ nana mɔ kakɛ mɔɔ ɔfɛta bɛ la,+ ɔluakɛ ɛhye sɔ Nyamenle anye.+ 5 Raalɛ mɔɔ le kunlavolɛ amgba na ɔnlɛ ɛhwee la fa ɔ nye to Nyamenle anwo zo+ na ɔkɔ zo ɔbodo ɔyɛ asɔne alehyenlɛ nee aledwolɛ.+ 6 Na mɔɔ fa ɔ nwo maa nwonane ne atiakunluwɔzo la de aze ɛdeɛ, noko yewu. 7 Ɔti kɔ zo fa adehilelɛ* ɛhye mɔ maa, amaa awie annyia edwɛkɛ biala anga wɔ bɛ nwo. 8 Nɔhalɛ nu, saa awie ɛnnea ɔdaye ye menli, titili ye sua nu amra a, ɛnee yekpo diedi ne na ɔle ɛtanevolɛ ɔtɛla sonla mɔɔ ɛnlɛ diedi la.+ 9 Mmakɛlɛ kunlavolɛ biala duma ɛboka nwo kyesɛ yeli ɛvolɛ 60 nee ɔ nzi, yɛɛ ɛnee ɔ hu le kokye ala, 10 yelie duma wɔ gyima kpalɛ nwo,+ ɔtetele ngakula,+ ɔliele nyɛvolɛ,+ ɔwowole nwuanzanwuanzama agyakɛ anwo,+ ɔboale menli mɔɔ wɔ anwongyelelɛ nu la,+ na ɔdule ɔ nwo ɔmaanle gyima kpalɛ biala ɛyɛlɛ. 11 Noko, mmakɛlɛ ahunlanvolɛ mbɛlɛra aluma ɛboka nwo, ɔluakɛ saa bɛ nla nwo atiakunluwɔzo ne bayɛ ngyegyelɛ wɔ bɛ nee Kelaese avinli a, ɛnee bɛkulo kɛ bɛkɔ agyalɛ. 12 Na bɛbanyia ndɛnebualɛ ɔluakɛ bɛkpo bɛ alimoa diedi* ne. 13 Mekɛ ko ne ala bɛsɛkye bɛ mekɛ, bɛduolua azua nu; tɛ kɛ bɛsɛkye bɛ mekɛ ala, eza bɛka awie mɔ anwo edwɛkɛ, bɛfa bɛ nloa bɛwulowula awie mɔ edwɛkɛ nu+ na bɛkeha edwɛkɛ mɔɔ ɔnle kɛ bɛka la. 14 Yemɔti mekulo kɛ ahunlanvolɛ mbɛlɛra ne mɔ kɔ agyalɛ,+ bɛwo mralɛ,+ bɛnea sua nu, amaa dwazotiama annyia adenle anga edwɛkɛ ɛtane antia yɛ. 15 Nɔhalɛ nu, bie mɔ ɛhwe bɛ nwo ɛhɔli Seetan anzi dɛbadɛba. 16 Saa diedinli raalɛ bie lɛ ahunlanvolɛ wɔ ye abusua nu a, ɔboa bɛ na yeanyɛ adesoa yeammaa asafo ne. Na asafo ne ahola aboa ahunlanvolɛ mɔɔ le ahunlanvolɛ amgba* la.+ 17 Bɛbu mgbanyima mɔɔ di bɛ nyunlu wɔ adenle kpalɛ zo la+ kpole kpalɛ,+ titili bɛdabɛ mɔɔ bɛbɔ mɔdenle wɔ ɛdendɛlɛ nee ngilehilelɛ nu la.+ 18 Ɔluakɛ ngɛlɛlera ne se, “Mmakyekye ɛnlankɛ nyinli mɔɔ ɛlɛwoso ma la anloa,”+ eza ɔse, “Gyimayɛvolɛ ahatualɛ fɛta ye.”+ 19 Mmadie somolɛ mɔɔ bɛkɛbɔ kpanyinli* la ɛto nu kyesɛ ɔgyi alasevolɛ nwiɔ anzɛɛ nsa anloa anu edwɛkɛ zo.+ 20 Twi menli mɔɔ kɔ zo yɛ ɛtane la anyunlu wɔ menli mɔɔ wɔ ɛkɛ ne la kɔsɔɔti anyunlu,+ amaa yeayɛ kɔkɔbɔlɛ yeamaa menli mɔɔ ɛha la.* 21 Meka meahile wɔ wɔ Nyamenle nee Kelaese Gyisɛse yɛɛ anwumabɔvolɛma mɔɔ bɛkpa bɛ la anyunlu kɛ di adehilelɛ ɛhye mɔ azo, na mmanea menli nyunlu anzɛɛ mmayɛ nyeyenu biala.+ 22 Mmapele ɛ nwo ɛfa ɛ sa ɛgua awie biala anwo zo;*+ mmamaa awie mɔ ɛtane ne bie ka wɔ; kɔ zo maa ɛ nwo ɛde. 23 Mmano nzule bieko,* emomu ɛ ko nee ɛ nwo mɔɔ ta toto wɔ la ati, anrɛɛ no nwanye ekyi. 24 Menli ne bie mɔ ɛtane da ali wienyi na ɔkɔwie ndɛnebualɛ nu, noko bie mɔ ɛdeɛ da ali nzinlii.+ 25 Zɔhane ala a gyima kpalɛ noko da ali wienyi a,+ na mɔɔ ɛnla ali bɔbɔ la bɛngola bɛnvea zolɛ.+\n^ Anzɛɛ “ahunlanvolɛ mɔɔ amgba bɛhyia”; kile kɛ, bɛnlɛ awie mɔɔ boa bɛ.


Dwobu 12 | Yintanɛte Zo Baebolo | Ewiade Fofolɛ Ngilebɛbo\nDwobu mualɛ (1-25)\n“Bɛndɛla me” (3)\n“Meyɛ ɛzelekɛ debie” (4)\n‘Nrɛlɛbɛ nee Nyamenle de’ (13)\nNyamenle tɛla ndɛnebuavolɛma nee arelemgbunli (17, 18)\n12 Akee Dwobu buale kɛ: 2 “Nɔhalɛ nu, bɛmɛ a bɛle menli mɔɔ bɛze a,*Yɛɛ bɛ nee nrɛlɛbɛ bawu! 3 Na medame noko melɛ ndelebɛbo.* Bɛndɛla me. Nwane a ɛnze ninyɛne ɛhye mɔ a? 4 Meyɛ ɛzelekɛ debie memaa me gɔnwo mɔ,+Sonla mɔɔ ɛlɛfɛlɛ Nyamenle kɛ ɔbua ye.+ Bɛsele tenlenenli nee sonla mɔɔ edwɛkɛ ɛnle ɔ nwo la. 5 Sonla mɔɔ anwo ɛdɔ ye la ɛmbu munzule bie,Ɔdwenle kɛ ɔto bɛdabɛ mɔɔ bɛ gyakɛ ɛngyi boɛ* la ala. 6 Anzodwolɛ wɔ nwule ɛdanlɛ azua nu,+Yɛɛ bɛdabɛ mɔɔ bɛka Nyamenle ɛya la lɛ banebɔlɛ,+Bɛdabɛ mɔɔ bɛlɛ bɛ nyamenle ne bɛ sa nu la. 7 Noko mesɛlɛ wɔ, biza nane ne mɔ na bɛbahilehile wɔ;Eza biza anwomanyunlu nloma, na bɛbaha bɛahile wɔ. 8 Anzɛɛ suzu azɛlɛ ne anwo,* na ɔbahilehile wɔ;Na nyevile nu fɛlɛ baha ahile wɔ. 9 Ɛhye mɔ amuala anu boni a ɛnzeKɛ Gyihova asa a ɛyɛ ɛhye a? 10 Anyewɔzo abɔdeɛ biala ngoane* wɔ ɔ sa nuYɛɛ dasanli biala* sunsum* wɔ ɔ sa nu.+ 11 Asoo tɛ ɛnzolɛ a sɔ edwɛkɛ nea a,Kɛ mɔɔ ɛtafinlimalɛ* sɔ aleɛ nea la ɔ?+ 12 Asoo tɛ mgbanyima ɛkɛ a nrɛlɛbɛ wɔ a,+Yɛɛ tɛ ngoane tendenle a maa bɛnyia ndelebɛbo a? 13 Ye ɛkɛ a nrɛlɛbɛ nee tumi wɔ a;+Folɛdulɛ nee ndelebɛbo le ye ɛdeɛ.+ 14 Saa ɔbubu debie ɔgua aze a, bɛngola ye si bieko;+Mɔɔ ɔkɛdo nu la, awie biala ɛngola ɛmbuke. 15 Saa yeammaa ezule andɔ a, debie biala we;+Saa ɔsoa bɛ a, bɛyi bɛfa azɛlɛ ne.+ 16 Ye ɛkɛ ne a anwosesebɛ nee nrɛlɛbɛ kpalɛ wɔ a;+Mɔɔ ɛlɛminli nee mɔɔ bɛminli ye la le ye ɛdeɛ. 17 Ɔmaa folɛtuvolɛma gua bɛ gyakɛ aze tia,*Yɛɛ ɔmaa ndɛnebuavolɛma yɛ ahoasea.+ 18 Ɔtulu kyeenyi mɔɔ arelemgbunli kɛva kɛgua awie mɔ la,+Na ɔfa bɛlɛte ɔkyekye bɛ nze zo. 19 Ɔmaa ɛsɔfoma gua bɛ gyakɛ aze tia,+Na ɔtu bɛdabɛ mɔɔ bɛ tumi ne gyi ye kpundii la ɔfi ebia zo;+ 20 Ɔmaa folɛtuvolɛma mɔɔ bɛdie bɛ bɛdi la tɔ mumuleNa ɔye mrenyia mɔɔ bɛyɛ mrelera la* nrɛlɛbɛ ɔfi ɛkɛ. 21 Ɔmbu menli titili,+Na ɔbɛlɛ bɛdabɛ mɔɔ bɛlɛ tumi la aze.* 22 Ɔda ninyɛne mɔɔ anu le kuloonwu la ali ɔfi awozinli nu,+Na ɔfa awozinli kabii ɔba wienyi nu. 23 Ɔmaa maanle maanle yɛ mgbole amaa yeazɛkye bɛ;Ɔmaa maanle maanle tɛlɛ, amaa yeava bɛ yeahɔ akɛlɛzonlenlɛ nu. 24 Ɔye menli ne adekilevoma ndelebɛbo* ɔfi ɛkɛNa ɔmaa bɛkpɔsɛkpɔsa azɛlɛ mɔɔ ɛdɔ mgbane mɔɔ adenle ɛnla zolɛ la azo.+ 25 Bɛfuovua wɔ awozinli nu,+ ɛleka mɔɔ wienyi ɛnle la;Ɔmaa bɛkpɔsɛkpɔsa kɛ nzabovoma.+\n^ Hibulu aneɛ nu, “bɛmɛ a bɛle menli a.”\n^ Anzɛɛ “bɛtele.”\n^ Anzɛɛ ɔkola ɔkile, “tendɛ kile azɛlɛ ne.”\n^ Anzɛɛ “Awie biala mɔɔ de aze la ɛkɛla.”\n^ Hibulu aneɛ nu, “talɛ.”\n^ Anzɛɛ “kpa bɛ nwo debie biala gua.”\n^ Hibulu aneɛ nu, “ɔtulu bɛdabɛ mɔɔ bɛlɛ tumi la bɛlɛte.”


1 Pɔɔlo, mɔɔ ɔlua Nyamenle ɛlolɛ zo yeyɛ Kelaese Gyisɛse ɛzoanvolɛ la nee yɛ diema Timote, 2 ɛlɛkɛlɛ ahɔmaa nwuanzanwuanzama nee mediema nɔhavoma mɔɔ bɛwɔ Kelaese anu wɔ Kɔlɔsae la: Yɛ Ze Nyamenle ɛlo bɛ na ɔmaa bɛ anzodwolɛ. 3 Mekɛ biala mɔɔ yɛkɛyɛ asɔne yɛkɛmaa bɛ la, yɛyɛ Nyamenle, yɛ Awulae Kelaese Gyisɛse ɔ Ze ne mo, 4 ɔluakɛ yɛde kɛ bɛlie Kelaese Gyisɛse bɛli na bɛnyia nwuanzanwuanzama ne amuala anwo ɛlɔlɛ 5 ɔlua anyelazo ne mɔɔ ɛlɛkendɛ bɛ wɔ anwuma la ati. Bɛdele anyelazo ɛhye dɛba ɔlua edwɛkpa ne anwo nɔhalɛ edwɛkɛ ne 6 mɔɔ ɛdwu bɛ ɛkɛ la azo. Kɛ mɔɔ edwɛkpa ne ɛlɛso ma na ɔlɛnyia anyuhɔlɛ wɔ ewiade amuala la, zɔhane ala a ɔlɛyɛ ye wɔ bɛ avinli ɔvi kenle mɔɔ bɛdele na bɛnwunle Nyamenle ɛlolɛ ne kpalɛ wɔ nɔhalɛ nu la. 7 Ɛhye a bɛzukoa bɛvi yɛ kulovolɛ nee yɛ diema Ɛpafelase mɔɔ di nɔhalɛ na ɔsonle kɛ Kelaese akɛlɛ ɔmaa yɛ la ɛkɛ a. 8 Eza yeha bɛ sunsum nu ɛlɔlɛ ne anwo edwɛkɛ yehile yɛ. 9 Ɛhye ati a ɔvi kenle mɔɔ yɛdele nwolɛ edwɛkɛ la, yɛtɛgyakyile kɛ yɛbayɛ asɔne yɛamaa bɛ na yɛazɛlɛ kɛ ye ɛhulolɛdeɛ ne anwo nɔhalɛ ndelebɛbo ne ɛyi bɛ tɛkɛɛ wɔ nrɛlɛbɛ nee sunsum nu ndelebɛbo muala anu a, 10 amaa bɛalua bɛamaa yeafɛta Gyihova* na bɛazɔ ɔ nye bɔkɔɔ, mekɛ mɔɔ bɛlɛkɔ zo bɛazo ma wɔ gyima kpalɛ biala anu na bɛanyia Nyamenle anwo nɔhalɛ ndelebɛbo dɔɔnwo; 11 na bɛanyia anwosesebɛ wɔ ye tumi kpole ne anu kɛ mɔɔ ye anyunlunyia tumi ne de la, amaa bɛava abotane nee anyelielɛ bɛagyinla debie biala anloa, 12 na bɛayɛ Selɛ ne mɔɔ yemaa bɛfɛta kɛ bɛ nee nwuanzanwuanzama ne mɔɔ wɔ wienyi nu banyia agyapadeɛ ne la mo. 13 Yelie yɛ yevi awozinli nu tumi bo na yeva yɛ yera ye kulovolɛ Ralɛ ne belemgbunlililɛ ne anu, 14 yelua ɔ nwo zo yekpɔne yɛ, yeva yɛ ɛtane yehyɛ yɛ. 15 Yemɔ a ɔle Nyamenle ne mɔɔ bɛnnwu ye la ɛsaso, abɔdeɛ muala anu belamunli ralɛ a; 16 bɛluale ɔ nwo zo a bɛbɔle debie biala mɔɔ wɔ anwuma nee azɛlɛ ye azo a, ninyɛne mɔɔ bɛnwu bɛ nee ninyɛne mɔɔ bɛnnwu bɛ, arelemgbunli mbia, anzɛɛ mgbolema anzɛɛ tumililɛ anzɛɛ tumivolɛma. Bɛluale ɔ nwo zo a bɛbɔle ninyɛne mɔɔ ɛha la a, na bɛbɔle bɛmaanle ye. 17 Eza ɔlile ninyɛne mɔɔ ɛha la amuala anyunlu, na bɛluale ɔ nwo zo a bɛbɔle ninyɛne mɔɔ ɛha la a, 18 na yemɔ a ɔle sonlabaka ne, mɔɔ le asafo ne la ati a. Yemɔ a ɔle mɔlebɛbo ne, mowuamra ɛdwazolɛ ne anu belamunli ralɛ a, amaa yealimoa wɔ debie biala anu; 19 ɔluakɛ ɛnee ɔsɔ Nyamenle anye kɛ ɔbamaa ninyɛne kɔsɔɔti ali munli wɔ ye nu, 20 na ɔlua ɔ nwo zo yeaha ɔdaye nee ninyɛne mɔɔ ɛha la amuala yeabɔ nu bieko, ɔlua anzodwolɛ mɔɔ ɔvale ye mogya ne mɔɔ ɔhwinle ɔguale amaneɛnwunlɛ baka* ne azo ɔlile nwolɛ gyima la azo, azɛlɛ ye azo ninyɛne nee anwuma ninyɛne kɔsɔɔti. 21 Nɔhalɛ nu, bɛmɛ mɔɔ dɛba ne ɛnee bɛminli na bɛyɛ agbɔvolɛ ɔluakɛ ɛnee bɛ adwenle wɔ ninyɛndane zo la, 22 yelua zɔhane sonla ne sonlabaka ne mɔɔ ɔvale ɔhɔle ewule nu la azo yeha bɛ yebɔ nu bieko, amaa yeava bɛ yeahile kɛ bɛle nwuanzanwuanza mɔɔ nvonleɛ nee edwɛkɛ biala ɛnle bɛ nwo wɔ ɔ nyunlu— 23 noko kyesɛ bɛkɔ zo bɛtɛnla diedi ne anu, bɛgyinla adiabo ne azo na bɛgyinla kpundii mɔɔ bɛmmaa bɛndwe bɛ bɛnvi edwɛkpa ne mɔɔ bɛdele na bɛbɔle ye nolo bɛhilele abɔdeɛ muala mɔɔ wɔ aleɛabo la anwo anyelazo ne anwo a. Medame Pɔɔlo, bɛyɛle me edwɛkpa ɛhye anwo sonvolɛ. 24 Kɛkala melɛdi fɛlɛko wɔ amaneɛ ne mɔɔ bɛdabɛ ti menwu ye la anu, melɛnwu amaneɛ na mete nganeɛ kɛ ɔndwu amaneɛ ne mɔɔ Kelaese mɔɔ le asafo ne sonlabaka ne nwunle ye la ɛdeɛ ne. 25 Bɛkpale me kɛ menyɛ asafo ɛhye sonvolɛ ɔlua gyima mɔɔ bɛdabɛ ti Nyamenle vale maanle me kɛ membɔ Nyamenle edwɛkɛ ne nolo kpalɛ la azo, 26 fealeranu edwɛkɛ nwuanzanwuanza ne mɔɔ bɛvale bɛveale ewiade ne* nee awolɛndoazo dɛba ne mɔ la. Noko kɛkala bɛye bɛhile ye nwuanzanwuanzama ne, 27 mɔɔ ɔsɔ Nyamenle anye kɛ ɔbamaa maanle maanle ne anwu fealeranu edwɛkɛ nwuanzanwuanza ɛhye anyunlunyia nu anwonyia ne, mɔɔ yemɔ a le Kelaese ne mɔɔ wɔ bɛ nu la, ye anyunlunyia nwo anyelazo ne. 28 Yemɔ a yɛlɛbɔ ye nolo, yɛadu awie biala folɛ na yɛahilehile awie biala wɔ nrɛlɛbɛ muala anu a, amaa yɛava awie biala yɛahile kɛ ɔdi munli wɔ Kelaese anu. 29 Ɛhye ati melɛyɛ gyima ɛsesebɛ, melɛpele kɛ mebava ye anwosesebɛ kpole ne mɔɔ yɛ gyima ɛsesebɛ wɔ me nu la a meayɛ a.


Luku 20 | Yintanɛte Zo Baebolo | Ewiade Fofolɛ Ngilebɛbo\nLuku Edwɛkpa 20:1-47\nBɛbizale Gyisɛse tumi ne anwo edwɛkɛ (1-8)\nƐyazonlɛma amumuyɛ ne anwo ndonwo (9-19)\nNyamenle nee Siza (20-26)\nEwudwazo nwo kpuya (27-40)\nAsoo Kelaese ne le Devidi ara? (41-44)\nMɛla kilehilevolɛma nwo kɔkɔbɔlɛ (45-47)\n20 Kenle ko bie mɔɔ ɛnee ɔlɛkilehile menli ne wɔ ɛzonlenlɛsua ne anu na ɔlɛbɔ edwɛkpa ne nolo la, ɛsɔfo mgbanyinli nee mɛla kilehilevolɛma nee mgbanyima ne mɔ rale ɛkɛ 2 na bɛbizale ye kɛ: “Ka kile yɛ, tumi boni a ɛfa ɛyɛ ninyɛne ɛhye mɔ a? Anzɛɛ nwane a maanle wɔ tumi ɛhye a?”+ 3 Ɔbuale bɛ kɛ: “Medame noko mebiza bɛ edwɛkɛ ko, na bɛbua me: 4 Tumi ne mɔɔ Dwɔn vale zɔnenle la, ɔvi anwuma anzɛɛ ɔvi menli?” 5 Na bɛzuzule nwo kɛ: “Saa yɛka kɛ, ‘Ɔvi anwuma’ a, ɔbaha kɛ, ‘Ɛnee duzu ati a bɛanlie ye bɛanli ɛ?’ 6 Noko saa yɛka kɛ, ‘Ɔvi menli’ a, menli ne amuala bazi yɛ awolɛ, ɔluakɛ bɛdie bɛdi kɛ Dwɔn le ngapezonli.”+ 7 Yemɔti bɛbuale kɛ bɛnze ɛleka mɔɔ ɔvi a. 8 Gyisɛse zele bɛ kɛ: “Ɛnee medame noko menrɛha tumi ne mɔɔ mefa meyɛ ninyɛne ɛhye mɔ la menrɛhile bɛ.” 9 Akee ɔyɛle ndonwo ɛhye ɔhilele menli ne kɛ: “Nrenyia bie yɛle vanye egyinli+ na ɔvale ɔwulale ɛyazonlɛma asa anu na ɔdule adenle mekɛ tendenle.+ 10 Mɔɔ ma ɛdelɛ mekɛ ne dwule la, ɔzoanle ye akɛlɛ bie kɛ ɔhɔ ɛyazonlɛma ne ɛkɛ amaa bɛava vanye egyinli ne anu ma ne bie bɛamaa ye. Noko ɛyazonlɛma ne bole ye, na bɛmaanle ɔvale ɔ sa mgbane ɔhɔle.+ 11 Eza ɔzoanle akɛlɛ bieko. Ɔdaye noko bɛbole ye, bɛguale ɔ nyunlu aze na bɛmaanle ɔvale ɔ sa mgbane ɔhɔle. 12 Eza ɔzoanle mɔɔ tɔ zo nsa la; ɔdaye noko bɛbodale ye na bɛvuandinle ye bɛdole alienwo. 13 Akee vanye egyinli menle ne hanle kɛ, ‘Duzu a menyɛ a? Mebazoa me ra nrenyia mɔɔ mekulo ye la.+ Bie a bɛbabu ye.’ 14 Mɔɔ ɛyazonlɛma ne nwunle ye la, bɛhanle bɛhilele bɛ nwo ngoko kɛ, ‘Koliagya ne ɛne. Bɛmaa yɛhu ye na agyapadeɛ ne ɛyɛ yɛ ɛdeɛ.’ 15 Yemɔti bɛhwenle ye bɛhɔle vanye egyinli ne anzi lɔ na bɛhunle ye.+ Duzu a vanye egyinli menle ne bava ayɛ bɛ a? 16 Ɔbarahu ɛyazonlɛma ɛhye mɔ na yeava vanye egyinli ne yeamaa menli fofolɛ.” Mɔɔ bɛdele ɛhye la, bɛhanle kɛ: “Ɔnrɛra ye zɔ ɛlɛ!” 17 Noko ɔnleanle bɛ koonwu na ɔhanle kɛ: “Ɛnee duzu a ɛhye mɔɔ bɛhɛlɛ la kile a: ‘Bolɛ ne mɔɔ suasivoma ne kpole la, ɛrayɛ mgbɛnezo bolɛ mɔɔ anwo hyia kpalɛ a’?+ 18 Awie biala mɔɔ badɔ bolɛ zɔhane azo la batete.+ Yɛɛ awie biala mɔɔ bolɛ ne badɔ ɔ nwo zo la, ɔbadi ye.” 19 Akee mɛla kilehilevolɛma nee ɛsɔfo mgbanyinli ne mɔ bɔle mɔdenle kɛ bɛkye ye ɛkɛ ne ala, ɔluakɛ bɛnwunle kɛ bɛdabɛ ti a ɔyɛle ndonwo ne a, noko bɛzulole menli ne.+ 20 Bɛnleanle ye koonwu na bɛbɔle awie mɔ ɛkpa wɔ ahane kɛ bɛyɛ bɛ nwo kɛ bɛle tenlenema la amaa bɛalua ye ɛdendɛlɛ zo bɛahye ye+ bɛava ye bɛahɔmaa arane ne nee amɛnlado ne. 21 Yemɔti bɛbizale ye kɛ: “Kilehilevolɛ, yɛze kɛ mɔɔ ɛka nee mɔɔ ɛkilehile la le nɔhalɛ na ɛnnea sonla nyunlu, na ɛkilehile Nyamenle adenle ne wɔ nɔhalɛ nu: 22 Asoo mɛla maa adenle kɛ yɛdua* adwule yɛmaa Siza anzɛɛ ɔmmaa adenle?” 23 Noko ɔnwunle bɛ mɛlɛbɛla ne na ɔzele bɛ kɛ: 24 “Bɛva denale* ne bie bɛrɛla bɛmaa menea. Nwane nvoninli nee ye ngɛlɛlera a wɔ zo la?” Bɛhanle kɛ: “Siza ɔ.” 25 Ɔzele bɛ kɛ: “Ɛnee bɛva Siza ɛdeɛ bɛmaa Siza,+ na bɛva Nyamenle ɛdeɛ bɛmaa Nyamenle.”+ 26 Bɛangola bɛanlua ye ɛdendɛlɛ zo bɛangye ye, emomu ye mualɛ ne yɛle bɛ azibɛnwo na bɛandendɛ bieko. 27 Noko, Sadusiima mɔɔ bɛka kɛ ewudwazo ɛnle ɛkɛ+ ne la bie mɔ rale ɛkɛ na bɛbizale ye kɛ:+ 28 “Kilehilevolɛ, Mosisi hɛlɛle maanle yɛ kɛ: ‘Saa nrenyia bie adiema wu gyakyi ɔ ye na ɔ nee ye anwo a, ɔwɔ kɛ ɔ diema nrenyia gya ɔ ye ne na ɔ nee ye wo mralɛ maa ɔ diema ne.’+ 29 Ɛnee mediema mrenyia nsuu bie wɔ ɛkɛ. Mɔɔ limoa la gyale raalɛ na ɔ nee ye anwo yɛɛ ɔwule a. 30 Ɔti mɔɔ tɔ zo nwiɔ 31 nee mɔɔ tɔ zo nsa la noko gyale ye. Zɔhane ala a menli nsuu ne amuala yɛle a; bɛ nee ye anwo yɛɛ bɛwule a. 32 Nzinlii raalɛ ne noko wule. 33 Yemɔti ewudwazo ne anu, boni a raalɛ ne bayɛ ɔ ye a? Ɔluakɛ menli nsuu ne amuala gyale ye bie.” 34 Gyisɛse buale bɛ kɛ: “Ewiade ɛhye* anu amra gya yɛɛ bɛfa bɛ bɛmaa agyalɛ, 35 noko bɛdabɛ mɔɔ bɛbu bɛ kɛ bɛfɛta kɛ bɛnyia ewiade zɔhane na bɛbadwazo bɛ bɛavi mowuamra anu la, bɛnrɛgya anzɛɛ bɛnrɛva bɛ bɛnrɛmaa agyalɛ.+ 36 Nɔhalɛ nu, bɛnrɛwu bieko, ɔluakɛ bɛbayɛ kɛ anwumabɔvolɛma la, na kɛmɔ bɛbadwazo bɛ bɛavi ewule nu la ati, bɛbayɛ Nyamenle amra. 37 Na mɔɔ fale mowuamra ɛdwazolɛ ne anwo la, Mosisi bɔbɔ maanle ɔlale ali wɔ kpɔkɛ ne anwo edwɛkɛ ne anu, wɔ mekɛ mɔɔ ɔvɛlɛle Gyihova* kɛ ‘Ebileham Nyamenle nee Ayezeke Nyamenle nee Gyekɔbo Nyamenle la.’+ 38 Ɔnle mowuamra Nyamenle, emomu teasema Nyamenle, ɔluakɛ ɔ nye zo a bɛ muala bɛde aze.”+ 39 Mɛla kilehilevolɛma ne bie mɔ buale ye kɛ: “Kilehilevolɛ, wɔdendɛ kɛnlɛma.” 40 Na bɛannyia akɛnrasesebɛ bɛambiza ye kpuya bieko. 41 Akee ɔbizale bɛ kɛ: “Kɛmɔti a bɛse Kelaese ne le Devidi ara ɛ?+ 42 Ɔluakɛ Devidi mumua ne hanle ye wɔ Edwɛne buluku ne anu kɛ, ‘Gyihova* zele me Awulae kɛ: “Tɛnla me sa fema zo 43 kɔkpula kɛ mekɛva wɔ kpɔvolɛma mekɛyɛ ɛ gyakɛ abo ebia.”’+ 44 Yemɔti saa Devidi vɛlɛle ye Awulae a, ɛnee kɛzi ɔyɛ ɔ ra ɛ?” 45 Akee mɔɔ menli ne amuala ɛlɛtie ye la, ɔzele ye ɛdoavolɛma ne kɛ: 46 “Bɛnlea boɛ wɔ mɛla kilehilevolɛma mɔɔ bɛkulo kɛ bɛwula adɛladeɛ ndendenle bɛkpɔsa na bɛkulo gua zo ahyebizalɛ nee nyianu azua nu mbia mɔɔ wɔ ɔ nyunlu* nee ɛleka mɔɔ menli titili tɛnla wɔ nɔsolɛ ɛkponledolɛ bo,+ 47 na bɛbɔ ahunlanvolɛ awuke* na bɛkpati bɛyɛ asɔne ndendenle la anwo. Ɛhye mɔ banyia ndɛnebualɛ mɔɔ anu yɛ se kpalɛ la.”\n^ Anzɛɛ “Asoo ɔle kpalɛ kɛ yɛtua.”\n^ Anzɛɛ “mbia kpalɛ.”


Duzu A Le Baebolo Ɛzukoalɛ? | FAQ\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Belgium French Mumule Aneɛ Bengali Bicol Bislama Bosnian Boulou Brazil Mumule Aneɛ Bulgarian Cambodian Catalan Cebuano Chavacano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Drehu Dutch Ecuador Mumule Aneɛ Edo Efik English Esan Estonian Ewe Fante Faroese Fijian Finnish Fon Frafra French Ga Galician Garifuna Georgian German German Mumule Aneɛ Giliki Gitonga Greenlandic Guarani Guatemala Mumule Aneɛ Gujarati Gun Haitian Creole Hausa Hibulu Hiligaynon Hindi Hindi (Roman) Hiri Motu Hungarian Hungary Mumule Aneɛ Iban Ibanag Icelandic Igbo Iloko Indonesian Isoko Italian Itsekiri Japan Mumule Aneɛ Japanese Javanese Kabiye Kabuverdianu Kabyle Kachin Kalanga (Botswana) Kamba Kannada Karen (S'gaw) Kazakh Kazakh (Arabic) Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lahu Lamba Laotian Latvian Lingala Lithuanian Low German Luo Luxembourgish Macedonian Malagasy Malay Malayalam Maltese Mam Mambwe-Lungu Mapudungun Marathi Mari Mashi Mauritian Creole Maya Mazatec (Huautla) Mende Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Nias Norwegian Nyungwe Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Peru Mumule Aneɛ Pidgin (West Africa) Polish Portuguese (Brazil) Portuguese (European) Punjabi Punjabi (Shahmukhi) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Eastern Slovakia) Romany (Macedonia) Cyrillic Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Somali Spain Mumule Aneɛ Spanish Sunda Swahili Swahili (Congo) Swati Swedish Sãotomense Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Turkmen Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Welsh Xhosa Yoruba Zapotec (Isthmus) Zapotec (Lachiguiri) Zulu\nGyihova Alasevolɛ yɛ ngyehyɛleɛ bɛ nee menli sukoa Baebolo ne na bɛdua zo bɛbua bɛ kpuyia ngakyile mɔɔ le kɛ:\nKɛ ɔkɛyɛ na me agyalɛ ayɛ kpalɛ ɛ?\nKɛ ɔkɛyɛ na me nye alie wɔ ɛbɛlabɔlɛ nu ɛ?\nƐbanwu yɛ Babolo ɛzukoalɛ ngyehyɛleɛ ne anwo kpuyia mɔɔ bɛta bɛbiza la anwo mualɛ wɔ ɔ bo ɛke.\nKɛzi bɛsukoa ye ɛ? Yɛkpa edwɛkɛ mɔɔ le kɛ “Nyamenle” anzɛɛ “agyalɛ” na yɛanlea Baebolo nu tɛkese bie mɔ mɔɔ fane nwolɛ la. Saa yɛfa tɛkese ne mɔ yɛtoto nwo a, ɔmaa yɛnwu mɔɔ Baebolo ne ka ye wɔ edwɛkɛ ne anwo la, yemɔti yɛmaa Baebolo mumua ne kilehile edwɛkɛ ne anu.\nDuzu A Baebolo ne Kilehile Amgba A? buluku ne boa maa yɛte Baebolo ne abo. Buluku ɛhye kilehile ninyɛne dɔɔnwo anu na ɔmaa yɛnwu mɔɔ Baebolo ne ka ye wɔ Nyamenle, Gyisɛse nee yɛ kenlebie anwo la.\nBɛtua Baebolo ɛzukoalɛ ne anwo ezukoa ɔ? Bɛndua ezukoa biala yɛɛ bɛndɔne mbuluku mɔɔ bɛfa bɛsukoa la.\nKɛzi debiezukoalɛ ne tendenle de ɛ? Bie mɔ kpa dɔnehwele kɛyɛ ko dapɛne biala na bɛ nee yɛ sukoa debie. Noko awie ko biala kola kile mekɛ tendenle mɔɔ ɔkulo kɛ bɛ nee ye sukoa la. Wɔ ngyehyɛleɛ ne a bahile a.\nSaa mekulo kɛ bɛ nee me sukoa Baebolo ne a, duzu a bɛbayɛ a? Saa ɛkile kɛ bɛ nee wɔ ɛrazukoa Baebolo ne a, Gyihova Alasevolɛ ne mɔ anu ko bara wɔ ɛkɛ wɔ mekɛ nee ɛleka mɔɔ ɔle kpalɛ ɔmaa wɔ la. Ɔbava mekɛ ekyi yeahile wɔ kɛzi yɛ nee menli sukoa debie la. Saa ɛkulo a, bɛbahola bɛadoa zo.\nSaa meka kɛ bɛ nee me ɛrazukoa a, ɔwɔ kɛ meyɛ Gyihovanli ɔ? Kyɛkyɛ. Gyihova Alasevolɛ anye die nwo kɛ bɛbahilehile menli Baebolo ne, noko yɛntinlitinli awie mɔ anwo zo kɛ bɛraboka yɛ ɛzonlenlɛ ne anwo. Emomu, yɛfi ɛbulɛ nu yɛkile menli edwɛkɛ mɔɔ Baebolo ne ka la, ɔluakɛ yɛze kɛ awie ko biala lɛ adenle kpa kɛ ɔbalie yeali anzɛɛ ɔnrɛlie ɔnrɛli.—1 Pita 3:15, 16.\nNyia Anyelielɛ Dahuu!—Baebolo Ɛzukoalɛ Mukenye\nYɛyɛ buluku ɛhye kɛ ɛlua zo ɛzukoa Baebolo ne mɔɔ ɛndua ɛhwee a.\nFa nwa awie Fa nwa awie Duzu A Le Baebolo Ɛzukoalɛ?\nijwfq edwɛkɛ 15